Nutella Lahir Kerana WWII?

Pietro Ferrero dilahirkan pada 2 September 1898 di sebuah bandar raya bernama Farigliano. Ketika itu Itali merupakan sebuah negara monarki dipimpin Raja Umberto I yang dibenci terlalu banyak pihak.

Pembµnµhan baginda dua tahun kemudian menunjukkan sedikit sebanyak tentang politik Itali. Takhta baginda turun pada satu-satunya putera tunggalnya Victor Emmanuel III.

Menariknya Raja Victor Emmanuel III memimpin Itali selama 46 tahun, menyusuri dua per.ang dunia yang mengubahkan landskap geopolitik Dunia Eropah buat selamanya.

Ferrero membesar dalam landskap ini, yang bergolak meskipun Itali memilih pihak Entente dalam Per.ang Dunia Pertama.

Sekitar 1920-an, beliau bekerja sebagai pembuat roti sambil menjual gula-gula. Pelanggan beliau terdiri daripada pekerja-pekerja kilang, yang selalu membeli roti, keju, tomato dan minyak zaitun.

Empat makanan ini tiada rencah rasa yang menarik. Lalu beliau mendapat ilham untuk menyedapkan lagi makanan mereka.

Semasa berada di Piedmont (yang terletak sejam dari Farigliano), beliau memperolehi stok gianduja, iaitu campuran coklat dan 30 peratus kacang bongkah (hazelnut). Gianduja memang kena dengan selera Ferrero.

Cuma masalahnya, ia terlalu pekat sampai menyusahkan sapuan. Jadi beliau menggunakan konsep gianduja untuk membuat sapuan pastone iaitu campuran coklat gelap, kacang bongkah dan gula.

Selepas membuat beberapa eksperimen, Ferrero pun puas hati dan cuba menjual.

Pastone berjaya menambat hati pelanggan, yang terus suka dengan keasliannya. Setiap hari Ferrero menerima pekerja kilang dan kanak-kanak; semuanya mahu pastone.

Tetapi langit tidak sentiasa cerah. Percaturan penguasa asing akhirnya menyusahkan Ferrero.

Politik Yang Menunggang Arus

Jerman enggan memenuhi syarat-syarat ditetapkan Entente pada tahun 1918. Jadi kerajaan Jerman yang berada dibawah kepimpinan Ad.olf Hit.ler keluar daripada Liga Kebangsaan.Jerman kemudian menjalinkan pakatan bersama Itali yang menjadi Kuasa Paksi.

Sebelum Per.ang Dunia Kedua bermula, Itali sudah melancarkan pencero.bohan di Albania. Benito Mussolini kemudian mengisytiharkan per.ang terhadap British dan Perancis pada 10 Jun 1940.

Semasa tempoh berper.ang, kerajaan Mussolini mengehadkan bekalan coklat kepada orang awam. Setiap orang boleh membeli coklat mengikut kadar ditetapkan, kerana stok banyak dilaburkan untuk kegunaan anggota-anggota ten.tera. Ini adalah untuk meningkatkan semangat atau mengenyangkan perut dengan segera.

Majoriti catuan akan diberikan kepada anggota-anggota tent.era. Jadi Pietro Ferrero terpaksa mencari jalan lain untuk mengekalkan perniagaannya. Sekali lagi Ferrero menghadapi masalah konsistensi.

Sapuan terlalu pekat. Fikir punya fikir, Ferrero sedar yang serbuk koko memang dicatu habis.

Tetapi mentega koko (lemak dikeluarkan daripada kacang koko) bebas dijual tanpa had. Bermakna Ferrero boleh memborong dengan banyak untuk mencapai matlamat ini.

Beliau membeli sebuah mentega koko untuk sekadar mencuba nasib. Resepi Ferrero kali ini termakan umpan.

Dan beliau sedang menyiapkan satu mahakarya makanan yang relevan sepanjang zaman. Semua pelanggan menyukai sapuan coklat Ferrero – tidak mengira zaman.

Beliau berpendapat bahawa produk baru ini mesti dinamakan, sebelum orang lain menciplakkan ilham. Dan beliau berpuas hati dengan nama “nut-“ yang digabungkan dengan “-ella”.

Produk Yang Berglobalisasi

Pietro Ferrero tidak sempat melihat Nutella berkembang dengan pesat di seluruh dunia. Beliau meninggal dunia pada 2 Mac 1949, ketika berusia 50 tahun.

15 tahun kemudian, Nutella mendapat perhatian pasaran United Kingdom. Rakyat British menyukai keenakan coklat Nutella.

Setahun kemudian, keenakan ini dikongsi Perancis pula. Produk Nutella sudah mempunyai darjat sendiri apabila menembusi pasaran Amerika Syarikat pada tahun 1983.

Cuma pasaran Amerika Syarikat lebih mengambil cakna tentang kandungan gula dalam Nutella. Syarikat dibawah pengganti Ferrero gagal mengumumkan kandungan 21 gram gula bagi setiap hidangan.

Apabila didedahkan, ramai dalam kalangan ibu bapa Amerika Syarikat memilih produk lain… tetapi ini tidak sama sekali bermakna semua memboikot, cuma segelintir sahaja.

Warisan Pietro Ferrero hari ini dipelihara Giovanni Ferrero yang memiliki harta sebanyak AS$32.6 bilion. Giovanni merupakan individu paling kaya di serata Itali, mengumpulkan aset dengan hanya menjual coklat.


Wujud Ke Hollow Earth Dalam Filem Godzilla VS Kong?

Sesiapa yang pernah menonton dua filem MonsterVerse, Kong: Skull Island dan Godzilla vs Kong pasti pernah mendengar terma Bumi Rongga/Hollow Earth. Ia dikatakan satu ruang kosong dalam bumi yang mempunyai bentuk muka bumi sama di permukaan seperti hutan, gunung-ganang dan tasik dengan pintu masuknya terletak berhampiran dengan dua kutub bumi.

Idea Bumi Rongga bukan hanya berlegar dalam dunia sains fiksyen malah turut menjadi obsesi sesetengah figura dunia saintifik sehingga awal abad ke-20. Antara orang terawal memperjuangkan teori ini ialah Kapten John C. Symmes. Symmes mendakwa Bumi Rongga mempunyai rupa muka bumi sama seperti di permukaan dan mempunyai matahari kecil sebagai sumber tenaga.

Untuk membuktikan teori ini bukan teori karut, beliau mengadakan kempen kutipan dana  untuk membiayai ekspedisi ke Artik untuk mencari pintu masuk dunia tersebut. Malah, Symmes cuba melobi sokongan Kongres Amerika Syarikat untuk membiayai usaha tersebut. Bagaimanapun, cita-citanya tidak kesampaian apabila beliau kembali menemui Ilahi pada 1829.

Sembilan tahun kemudian, barulah ekspedisi yang dminta Symmes berjaya direalisasikan. Bagaimanapun, matlamat ekspedisi lebih kepada meninjau keadaan sebenar dua benua yang terselamat daripada penjajahan iaitu Kutub Utara dan Kutub Selatan. Ekspedisi yang diketuai Charles Wilkes berada di sana selama empat tahun tetapi tidak dapat menemui pintu yang dicadangkan Symmes itu.

Bagi para penulis abad ke-19, teori Bumi Rongga dilihat sesuai dengan latar sains fiksyen kisah-kisah yang dibawa mereka. Antara penulis yang menjadikan teori ini sebagai latar cerita mereka ialah Jules Verne menerusi Journey to the Centre of the Earth dan Edgar Allan Poe (The Narrative of Arthur Gordon Pym of Nantucket).

Selain Symmes, ahli sains Inggeris Edmond Halley juga antara yang bertanggungjawab memperjuangkan teori ini. Selepas beberapa kali memerhatikan lapangan magnetik bumi, beliau berpandangan bumi terdiri daripada dua sfera, satu di bahagian luar tetapi keras dan satu lagi di bahagian dalam tetapi mempunyai rongga. Konklusi Halley dibuat berdasarkan anomali yang diperhatikan pada kedua-dua kutub termasuk suhu air dan udara yang panas.

Disebabkan anomali sebegini, ia membawa kepada lebih banyak teori-teori yang bersifat karut. Ada berpandangan Bumi Rongga merupakan kediaman kepada haiwan-haiwan yang disangka pupus seperti dinosaur dan mamot. Menariknya, teori-teori ini mendapat sokongan oleh orang yang tidak disangka-sangka, Misai Pembaris.

Semasa berkuasa di Jerman pada tahun 30-an dan tempoh Pe.ra.ng Dunia Kedua (WWII), Misai Pembaris percaya Bumi Rongga ialah tempat pertemuan golongan Ar.y.an semasa mendominasi dunia satu masa dahulu. Malah, kepercayaannya turut dikongsi oleh orang-orang kepercayaannya termasuk yang menjadi ahli kumpulan rahsia Th.u.le Society. Mereka percaya Bumi Rongga ialah tinggalan kerajaan bawah tanah bersifat mitos seperti Agartha dan Shambhala.

Mengikut kepercayaan orang Tibet, Agartha ialah ruang bawah tanah yang indah dan dihuni oleh makhluk yang lebih cantik/tampan dan bijak dari makhluk di permukaan. Ia dikatakan diperintah oleh Raja Bawah Tanah yang mempunyai kelebihan luar biasa seperti mampu membaca jiwa manusia. Para cendekiawan Tibet sejak ribuan tahun didakwa selalu berhubung dengan baginda selain mengajarkan perihal Bumi Rongga ini kepada pelajar-pelajar mereka.

Mengikut mitos Agartha, Dalai Lama ialah wakil dunia tersebut kepada dunia luar. Mitos ini turut mendedahkan wujud banyak terowong di seluruh dunia yang menghubungkan Agartha dengan dunia luar seperti piramid di Mesir dan Mesoamerika serta Lembangan Amazon. Raja Bawah Tanah dikatakan bersemayam di ibu kotanya, Shambhala dengan para cendekiawannya bertanggungjawab mengajarkan manusia tentang sains, kesenian, agama dan falsafah.

Dalam konteks hari ini, Shambhala berkemungkinan terletak di satu kawasan yang dipanggil Balkh di Afghanistan hari ini. Mengikut kepercayaan penduduk tempatan, Balkh ditukar namanya kepada Shamsibhala semasa kempen perluasan kuasa yang digerakkan sama ada semasa era Khalifah Uthman bin Affan r.a (Khulafa’ al-Rashidin) atau Muawiyah bin Abi Sufian r.a (Bani Umayyah). Shamsibhala dalam Bahasa Parsi bermaksud lilin tinggi dan jika diamati, sebutannya hampir serupa dengan Shambhala.

RUJUKAN:

Ancient-Origins. (2015). The Ancestral Myth of the Hollow Earth and Underground Civilizations.

Kredit gambar: Warner Bros/HBO Max.


5 Syarikat Terbesar Di Malaysia Menurut Forbes

Apabila berbicara mengenai syarikat besar pasti nama-nama seperti JP Morgan, Saudi Aramco dan Apple akan menjadi sebutan. Namun begitu, nama-nama tersebut merupakan syarikat yang berada di luar negara. Bagaimana pula dengan syarikat tempatan, mungkin ramai di antara kita kurang mengetahui syarikat terbesar di Malaysia.

Adakah syarikat besar tempatan ini miliki taikun-taikun terkaya di Malaysia? Berikut adalah 5 syarikat terbesar Malaysia menurut Forbes dan tersenarai dalam Global 2000 The World’s Largest Public Companies.

1. Maybank

Malayan Banking Berhad atau lebih dikenali sebagai Maybank merupakan syarikat berasaskan bank terbesar di Malaysia.

Sebagai sebuah entiti berkaitan kewangan, Maybank menawarkan perkhidmatan perbankan komersial, korporat dan swasta dengan memiliki lebih 450 cawangan serta 2500 mesin ATM.

Maybank juga telah melebarkan sayap ke luar negara terutamanya melibatkan jiran-jiran serantau. Tahukah anda, Maybank memiliki lebih 20 cawangan di Singapura dan Filipina termasuk beberapa negara di lingkungan Asia Tenggara.

Lebih mengejutkan lagi Maybank juga memiliki cawangannya di New York, London dan China. Dalam senarai yang dikeluarkan oleh Forbes, Maybank menduduki tempat ke-349 dalam rangking syarikat terbesar dunia sekaligus menjadi syarikat terbesar di Malaysia.

Nilai pasaran semasa bagi syarikat ini adalah sekitar $19.8 bilion bersamaan RM80.71 bilion.

2. Tenaga Nasional

Tenaga Nasional Berhad (TNB) merupakan sebuah syarikat yang menyedia utiliti elektrik terbesar di Malaysia dan terkemuka di Asia Tenggara. S

yarikat juga adalah satu-satunya yang membekal elektrik ke isi rumah dan perindustiran di Malaysia lantas memonopoli sumber tersebut.

Buat pengetahuan anda semua, TNB telah membekalkan elektrik di Malaysia semenjak tahun 1949 dan ketika itu dikenali sebagai Central Electricity Board (CEB).

TNB juga pernah menjalani program Malaysianisasi bagi memiliknegarakan syarikat yang memonopoli sumber elektrik itu. Dasar penswastaan yang diperkenalkan pada era 90-an telah membuatkan syarikat ini bergerak sendiri tanpa mengharapkan dana kerajaan.

Dalam senarai Forbes, TNB berada pada kedudukan 540 dalam rangking syarikat terbesar dunia. Nilai pasaran semasa bagi syarikat ini adalah sekitar $16.2 bilion bersamaan RM66.04 bilion.

3. Public Bank

Public Bank merupakan bank yang digagaskan oleh Teh Hong Piow pada tahun 1966. Ianya juga adalah salah satu daripada dua bank yang dimiliki oleh kaum Cina.

Kekuatan utama Public adalah pada sektor perbankan runcit kerana merupakan peneraju kepada pinjaman hartanah, kenderaan dan terlibat juga dalam pengurusan unit amanah.

Hal ini lantas membuatkan Public Bank terus mengaut keuntungan hampir setengah abad. Bank ini juga memiliki lebih 100 cawangan di luar negara seperti di Hong Kong, Kemboja, Vietnam dan Laos.

Dalam senarai Forbes, Public Bank berada di kedudukan 664 dalam rangking syarikat terbesar dunia sekaligus menjadi bank kedua terbesar di Malaysia. Nilai pasaran semasa bagi syarikat ini adalah sekitar $14.8 bilion bersamaan RM60.33 bilion.

4. CIMB Group Holding

CIMB Group Holding merupakan bank yang ditubuhkan melalui pengambilalihan dan penggabungan beberapa buah bank.

Antara bank yang terlibat dengan penggabungan tersebut adalah Bank of Commerce Berhad, Bank Bumiputra Malaysia Berhad dan Bank Niaga.

Syarikat milik kerajaan iaitu Khazanah Nasional merupakan pemegang saham utama CIMB dengan kepentingan 30 peratus.

CIMB juga telah melebarkan sayapnya ke luar negara dengan anak syarikat seperti Bank CIMB Niaga di Indonesia dan CIMB Thai Bank di Thailand.

Buat pengetahuan anda semua, CIMB adalah salah satu broker terbaik di Asia Tenggara dan antara penerbit bon Islam terkemuka dunia.

Dalam senarai Forbes, CIMB berada di kedudukan 689 dalam rangking syarikat terbesar dunia. Nilai pasaran semasa bagi syarikat ini adalah sekitar $8 bilion bersamaan RM32.61 bilion.

5. RHB Bank

RHB Bank merupakan sebuah syarikat yang digagaskan ketika tahun 1994 dengan nama DBC Bank Berhad sebelum ditukar kepada nama hari ini pada 1997 di Kuala Lumpur.

Buat pengetahuan anda semua, RHB Bank merupakan kumpulan perkhidmatan kewangan bersepadu di Malaysia. Antara perkhidmatan kewangan yang ditawarkan oleh RHB Bank adalah perbankan runcit, transaksi urus niaga, dan perbankan patuh syariah.

Sehingga ke hari ini, RHB Bank miliki 250 cawangan merangkumi 9 negara di rantau Asia Tenggara.

Dalam senarai Forbes, RHB Bank berada di kedudukan 1295 dalam rangking syarikat terbesar dunia. Nilai pasaran semasa bagi syarikat ini adalah sekitar $4.4 bilion bersamaan RM17.94 bilion.

Artikel juga boleh dibaca di portal ekonomi dan kewangan kami, The Outlook.


Ada Apa Dengan Thermomix?

Ilmu sains sentiasa membuka jendela ke arah dunia yang lebih mudah. Sebelum ini manusia bergantung kepada dua kaki untuk ke mana-mana sahaja.

Sudah tentunya cara hidup sedemikian ditentukan kudrat dan kesihatan. Kemahiran untuk menjinakkan kuda-kuda liar serta pembangunan kerusi dan kereta tunggangan telah mempercepatkan pergerakan manusia, yang dirancakkan lagi.

Kemajuan sedemikian juga dilihat berlaku dalam dapur. Aktiviti memasak didapati bermula sejauh 2.3 juta tahun dahulu, dengan dapur-dapur kuno ditemui berusia sekurang-kurangnya 790,000 tahun.

Cuma dapur dahulu sangatlah asas:

Dengan pembangunan elektrik dan komputerisasi, sebuah syarikat Jerman telah memperkenalkan Thermomix yang menjadi sebutan di Malaysia.

TM6 mula ditawarkan di pasaran pada tahun 2019, menggantikan TM 5 versi 2014. Sebelum itu Thermomix mempunyai model-model seperti TM31 (2004), TM21 (1996) , TM3300 (1982) dan banyak lagi.

Dibangunkan oleh Vorverk, sebuah syarikat pelbagai guna di Wuppertal, Thermomix telah membawa definisi baharu dalam dunia masakan. Pengeluarnya pun bukanlah hingusan dalam persaingan.

Vorverk sudah berpengalaman dalam dunia pemasaran sejak tahun 1883 lagi, dulu menawarkan pembersih vakum Kobold.

Ini juga bermakna Vorverk mengharungi dua pep3r4ngan besar yang bermain peranan dalam politik Jerman.

Semasa P3r4ng Dunia Kedua kilang utama Vorverk telah teruk dib0m. Pembangunan semula dirancakkan selepas perjanjian damai.

Dan kemaraan Vorverk sudah tidak lagi dihentikan.

Apa Itu Thermomix?

Thermomix dikatakan mahal oleh golongan yang tidak pernah disasar Vorverk.

Kalau tengok fungsi komputerisasinya, Thermomix boleh mengacau, mengadun, memotong, menyagat, mencampur, menggiling dan membuat jus.

Itulah asas yang diterapkan sejak 1961 lagi. Malah perkembangan semasa membolehkan Thermomix mengisar dan memasak, bermula dengan VM 2000 (1971).

Tetapi pada masa itu ia tidak digelar Thermomix lagi.

Nama tersebut ditimang selepas TM3300 dikeluarkan pada tahun 1985.

Sebelum ini menggunakan butang dan pemutar, Thermomix menyesuaikan komputerisasi mereka dengan skrin sentuh.

TM6 yang ditawarkan pada harga RM7,000+ mempunyai pelbagai fungsi:

Dengan fungsi sebegini, serta kepelbagaiannya, tidak peliklah Thermomix berharga mahal. Bagi penggunanya, mungkin Thermomix mempunyai harga yang berbaloi beli.

B4haya Thermomix?

Thermomix TM5 ditarafkan empat daripada lima bintang. Tetapi terlalu banyak cerita dijaja secara atas talian bahawa Thermomix boleh saja meletvp dan melecvrkan pengguna (Kollmorgen, 2016).

Seorang ibu di Perth pula terpaksa digegaskan ke hospital selepas Thermomix TM31 miliknya terbuka dan memancutkan cecair mendidih.

Tetapi itu ialah model lama, tidak sama sekali yang TM6. Cuma ini menimbulkan pelbagai tanda tanya tentang keselamatan Thermomix, yang berkomputerisasi dan sekaligus boleh gagal berdasarkan penggunaan.

RUJUKAN:

Kollmorgen, A. (2016, March 4). Claims Thermomix exploding mixing bowl still a safety risk. Choice. Retrieved from https://web.archive.org/web/20160308170906/https://www.choice.com.au/home-and-living/kitchen/all-in-one-kitchen-machines/articles/thermomix-faulty-sealing-ring-safety-risk


Dulu Wilayah Seluruh Negara Turki Digelar Sebagai Asia Kecil

Asia Kecil di zaman purba merupakan sebuah wilayah geografi yang terletak di bahagian barat daya Asia, yang kebanyakannya terdiri daripada Turki moden. Sebutan pertama berkenaan rantau ini boleh ditemukan pada tablet-tablet Dinasti Akkadia (2334-2083 Sebelum Masihi), di mana ia dikenali sebagai ‘Tanah Hatti’ dan dihuni oleh bangsa Het (Hittite). Bangsa Het pula memanggil rantau tersebut sebagai ‘Assuwa’ (atau, lebih awal, Aswiya), di mana sebenarnya ia hanya meliputi kawasan sekitar delta sungai Cayster.

Namun pada masa yang terkemudian, istilah tersebut digunakan bagi merujuk seluruh rantau itu. Assuwa dari Zaman Gangsa ini dianggap sebagai asal-usul bagi nama ‘Asia’, sebagaimana yang diperincikan oleh bangsa Rom tentang rantau tersebut. Masyarakat Yunani pula memanggilnya sebagai ‘Anatolia’ (secara harfiah bermaksud ‘tempat terbit matahari’, di wilayah-wilayah timur Greece).

NAMA & DAERAH-DAERAH

Nama ‘Asia Kecil’ (Asia Minor, daripada bahasa Yunani iaitu, ‘Mikra Asia’ – Asia Kecil) kali pertama digunakan oleh seorang sejarahwan Kristian, iaitu Orosius (sekitar 375-418 Masihi) dalam karyanya, Seven Books of History Against the Pagans pada tahun 400 Masihi bagi membezakan antara tanah besar Asia dan rantau yang telah pun di-Kristian-kan oleh Paul Si Hawari (merangkumi tapak-tapak yang dikenali dari Surat Paul dalam Bible sebagai Ephesus dan Galicia).

Empayar Byzantine dari kurun ke-9 Masihi pula memanggil rantau tersebut sebagai ‘Thema Timur’, yang secara ringkas membawa maksud ‘Pecahan Pentadbiran Sebelah Timur’, dan para kelasi di zaman terkemudian memanggilnya sebagai ‘Levant’ yang bermaksud ‘bangkit’ atau ‘membangkit’. Hal ini merujuk kepada bagaimana daratan di situ menaik tinggi di ufuk laut.

Dalam dunia purba, Asia Kecil merupakan tempat lahirnya kerajaan dan kota-kota:

TAPAK-TAPAK & INDIVIDU-INDIVIDU MASYHUR

Pencapaian dan kemajuan yang dicapai oleh masyarakat di Asia Kecil agak meluas dan merangkumi senarai panjang individu, tempat dan peristiwa yang paling masyhur dalam sejarah purba.

Menurut sejarahwan Philo dari Byzantium (menulis pada 225 Sebelum Masihi) dan penulis-penulis di zaman terkemudian, Asia Kecil merupakan tempat berdirinya dua dari Tujuh Keajaiban Dunia: iaitu Kuil Artemis di Ephesus (di daerah Ionia) dan Makam Mauslos di Halicarnassus (juga dikenali sebagai Permakaman Halicarnassus, di Carnia).

Di kota Miletus yang terletak di Iona, ahli falsafah barat pertama, iaitu Thales dan para pengikutnya, Anaximander dan Anaximenes, mencari Sebab Pertama kejadian, yakni hal yang melahirkan segala sesuatu, serta memulakan pencarian dan kaedah saintifik. Herodotus yang digelari ‘Bapa Sejarah’ dilahirkan di Halicarnassus.

Ahli falsafah merangkap ahli matematik ulung, Pythagoras dilahirkan di Pulau Samos sementara Heraclitus, seorang lagi tokoh penting dalam falsafah Yunani, dilahirkan di Ephesus tempat beliau hidup dan menulis. Cilicia, yang merangkumi kota Tarsus tempat Paul Si Hawari dilahirkan, merupakan sebuah rantau yang masyhur dengan penghasilan khemah – dan hal ini adalah pekerjaan Paul sendiri.

MITOLOGI & SEJARAH

Lydia merupakan kerajaan yang diperintah oleh Croesus, raja ulung yang menafikan Empayar Achaemenid-Parsi pimpinan Cyrus Agung. Beliau didakwa sebagai lelaki yang paling bahagia di dunia sebelum kekalahan dan penangkapannya di tangan tentera Parsi. Dalam mitologi Yunani, Lydia juga merupakan tempat di mana Titan yang bernama Asia menetap dan lebih awal daripada itu, tempat di mana dewi ibunda Potnia Aswiya (Puan Assuwa) dipuja (yang menjadi Artemis dan kuilnya didedikasikan di ibu kota Lydia, Ephesus).

Phyrgia pula adalah tempat kelahiran Rhea, si Dewi Ibunda Yunani sementara Kota Troy pula dimasyhurkan oleh Homer di dalam dua buah karya kurun ke-8 Sebelum Masihi beliau, iaitu Iliad dan Odyssey. Rantau Asia Kecil dianggap sebagai tanah kelahiran matawang syiling sekaligus rantau pertama yang menggunakan matawang syiling dalam urusan perdagangan; namun, kerajaan pertama yang berbuat demikian masih diperdebatkan sehingga kini.

Pada tempoh antara 1250 dan 1200 Sebelum Masihi, Orang-Orang Laut menyerang dari selatan dan menceroboh Greece, lalu mengganggu Mesir dan akhirnya mengusir bangsa Het dari rantau Assuwa. Namun, Orang-Orang Laut ini tidak menghuni tempat itu secara kekal lantaran mereka kemudian berpindah ke selatan, di Kan’an.

Pengkoloni-pengkoloni Yunani, terutama dari Athens dan sekitar Attica, kemudiannya menetap di pantai Asia Kecil, merangkumi Mediterranean hinggalah Laut Hitam. Koloni-koloni di Ionia inilah yang disokong dan didanai oleh Athens dan Eretria, sekaligus mendorong kepada penentangan mereka terhadap kekuasaan Parsi yang mengawal kawasan tersebut. Hal ini sekaligus mengundang kemurkaan raja Parsi, Darius I dan membawa kepada serangan pertama ke atas Greece pada tahun 490 Sebelum Masihi di mana ia berjaya dipatahkan dalam Pertempuran Marathon.

Pada tahun 334-333 Sebelum Masihi, Alexander Agung menewaskan Parsi dan menakluki Asia Kecil. Di Gordium yang merupakan ibu kota Phyrgia, beliau dikatakan bertindak memotong Simpulan Gordian, di mana ramalan menafsirkan hal ini sebagai petanda Alexander bakal menjadi raja Asia. Selepas kemangkatan beliau, wilayah kekuasaannya di utara dan barat ditadbir oleh panglimanya yang bernama Antigonus I manakala Seleucus I Nicator mentadbir wilayah selatan dan timur serta terlibat secara aktif dalam Perang Diodachi (perang para pengganti Alexander).

Rantau tersebut kekal dalam keadaan yang tidak stabil sepanjang pemerintahan para gabenor Hellenistik sehinggalah ketibaan Rom pada tahun 133 Masihi (Raja Attalus III dari Pergamon menyerahkan kotanya kepada Republik Rom dalam wasiatnya justeru menjemput kehadiran Rom di rantau itu). Selepas tahun 133 Masihi, Rom secara stabil menakluk atau menyerap kota-kota Asia Kecil sehingga ia sepenuhnya menjadi wilayah Rom.

Di bawah pemerintahan Rom, tanah ini memperoleh kestabilan; jalan raya dibina dan infrastruktur kebanyakan kota ditambah baik. Komuniti-komuniti pantai pula meraih kepesatan dan Ephesus secara khusus menikmati kemewahan besar sehinggalah berlaku kebangkitan Kristian, di mana kemajuan ‘dunia’ di rantau tersebut ditinggalkan berikutan Kedatangan Kedua Christ.

Empayar Byzantine menguasai wilayah itu sesudah ketumbangan Empayar Rom pada tahun 476 Masihi, dan setelah berlakunya kebangkitan Islam, Kristian-Byzantine berebutkan kekuasaan ke atas rantau itu dengan Kekhalifahan Islam sehinggalah ketibaan Seljuq-Turk pada tahun 1068 Masihi. Kekuasaan Turki di rantau itu terus berleluasa sehingga tahun 1299 Masihi, iaitu apabila Asia Kecil menjadi sebahagian daripada Empayar Uthmaniyah dan, sesudah kejatuhannya, menjadi sebahagian daripada Turki.

TERJEMAHAN:

Joshua J. Mark. (4 Mei 2018). Asia Minor. Ancient History Encyclopedia.
https://ancient.eu/Asia_Minor/


Bagaimana Semut Pemusnah Menakutkan Ini Pupus?

Bukan manusia saja yang boleh jadi kaki pemυsηαh dalam dunia ini. Zaman sekarang saintis sedar yang haiwan pun boleh jadi pemυsηαh.

Haiwan pemυsηαh merupakan spesis yang dipindahkan ke tempat baharu, dimana ia menjadi kuasa terlalu dominan sampai tiada haiwan lain boleh menandinginya.

Taburan semulajadi biasanya seimbang – ada mαηgsα, ada pemαηgsα. Spesis pemυsηαh hanya menghαηcυrkan imbangan semulajadi ini (National Geographic, n.d.).

Selama ini saintis berpendapat manusia perlu masuk campur menyelamatkan alam.

Ada dua cara untuk menyelamatkan alam. Pertama sekali, haiwan pemυsηαh perlu dipindahkan ke habitat asal. Cara ini sangat sesuai untuk haiwan besar seperti ular sawa Burma (Python bivittatus).

Sekadar pengetahuan, ramai rakyat Florida ada minat semacam pada ular jenis ini.

Antara tahun 1996 hingga 2006, rakyat Florida mengimport 90,000 ekor ular jenis ini (Walters, et al., 2016).

Taufan menyebabkan banjir setiap tahun, sekali gus mencetuskan krisis alam yang sangat serius apabila sejumlah besar terlepas ke habitat semulajadi.

Sekelip mata alam semulajadi mendapat spesis pemαηgsα puncak (apex predαtor) yang baharu.

Tiba-tiba populasi arnab, musang dan rakun leηyαp kerana spesis pemαηgsα baharu ini (Adams, 2012). Maka kerajaan negeri Florida meluluskan akta untuk tαηgkαp dan kembalikan ular ke habitat asal.

Tetapi cara ini tidak sesuai untuk semua jenis haiwan. Ambil contoh semut. Memang merepeklah kalau kena kutip seekor demi seekor.

Jadi spesis-spesis semut pemυsηαh ini lagi senang kalau dibυηυh saja. Banyak sarang semut diurus dengan macam-macam cara.

Ada yang dibαkαr. Ada yang dirαcυη.

Namun baru-baru ini, saintis daripada Universiti Texas membuat suatu penemuan luar jangka. Alam semulajadi ibaratkan sudah bersedia untuk menangani spesis pemυsηαh dengan cara tersendiri.

Proses Evolusi Yang Menyediakan Penampan

Evolusi hidupan liar tidak sama untuk dibandingkan dengan evolusi manusia. Manusia berevolusi daripada manusia (bukannya beruk). Sekadar pengetahuan, tiada saintis pernah cakap manusia berevolusi daripada beruk. Charles Darwin pun tidak pernah cakap sedemikian.

Evolusi yang ingin dibincangkan sekarang memang menarik. Semua orang tahu evolusi mengambil masa sangat lama (silap-silap jutaan tahun).

Jadi maksudnya jutaan tahun yang lalu, satu spesis diberi anugerah sebagai pelindung alam dan penyelesai masalah yang belum berlaku lagi. Spesis ini tidak berkepala mahupun berkaki.

Ia adalah sejenis kulat berduri (Myrmecomorba nylanderiae) yang boleh tembαk ke sel dalam perut semut pemυsηαh.

Sekarang kalian mesti terbayang – M. nylanderiae tembαk duri ke perut semut. Bayangan ini salah sebenarnya. Duri tersebut sangat halus yang ditembαk masuk DALAM perut semut.

Apabila semut pulang ke sarang, habis satu koloni terdedah pada spora M. nylanderiae daripada duri tersebut. Sekelip mata, seluruh sarang mυsηαh angkara spora berαcυη ini.

Kira ibaratkan macam COVID-19 juga. SARS-CoV-2 masuk dalam paru-paru manusia yang disebarkan ke manusia lain.

Dalam situasi ini, SARS-CoV-2 bagaikan spora M. nylanderiae yang membiηαsαkan koloni demi koloni semut sekali gus mengimbangi kesejahteraan alam (Weisberger, 2022).

Melihat perkembangan baik ini, saintis cuba menggunakan spora tersebut sebagai vaksin semulajadi. Mereka meletakkan semut-semut berspora dalam sarang-sarang semut pemυsηαh yang sihat.

Memang dahsyat habislah sebab semut-semut sihat akan bυηυh semut-semut pendatang. Tetapi sesudahnya, spora pada semut sakit masuk dalam semut sihat.

Apabila seluruh sarang terdedah, prosesnya bermula. 23 peratus semut pemυsηαh mαti.

Produktiviti sarang menjunam tiba-tiba sampai telur semut tidak dapat nutrien secukupnya. Dalam masa dua tahun, sarang semut tersebut didapati kosong… semuanya mαti.

RUJUKAN:

Adams, G. (2012). Pythons are squeezing the life out of the Everglades, scientists warn. The Independent.

National Geographic. (n.d.). Iηvαsive Species.

Walters, T.M., et al. (2016). Habitat selection by the iηvαsive species Burmese python in Southern Florida. Journal of Herpetology. 50 (1): 50-56.

Weisberger, M. (2022, Mac 30). Iηvαsive crazy ants are being αηηihilαted by mυrder fungus. Good. Live Science.


Kaum Jepun: Kaum Asia Timur Terasing dan Termaju di Dunia (14,000 SM – Kini)

Kaum yang tinggal di tanah yang jauhnya 100 batu dari Tanah Besar Asia, kaum Jepun adalah kaum yang misteri di penghujung dunia ketamadunan dan peradaban manusia. Tanah yang terasing oleh aktiviti geografi dan kemudiannya manusia menjelajah dan menghuni tanah tersebut, kaum Jepun membangunkan ketamadunan dan kebudayaan terasing, berbeza sedikit dari pengaruh budaya kaum jirannya.

Semasa peradaban Eropah di zaman pertengahan, kebudayaan dan ketamadunan kaum Jepun berkembang pesat di tanah besar Honshu. Melalui Pergunungan Hakone ke Timur Kanto, terdapat dataran luas menjadi sawah padi terbesar pernah ditanam manusia. Manakala bahagian Utara dan Timur Kanto adalah penempatan kaum asal yang lama menghuni sejak Zaman Neolitik iaitu puak Ainu.

Perkembangan ketamadunan kaum Jepun bermula dari Zaman Jomon, iaitu zaman gabungan Mesolitik dan Neolitik di mana pembuatan tembikar menjadi aktiviti tertua di dunia dan wujudnya puak Ainu dan Yamato. Kehadiran puak Yayoi ke tanah Jepun yang kemudiannya berhubung baik dengan puak asal mewujudkan Zaman Yayoi (300 SM – 300 M), memperkenalkan aktiviti tanaman padi dari China dan Korea.

Ramai yang percaya bahawa puak Yamato adalah puak pertama yang dominan dan membentuk sebuah kerajaan atau ‘dinasti’ Yamato di mana puak yang berpendirian atau dominan digelar sebagai uji, puak yang bertanggungjawab sebagai kuasa sebenar di balik tabir takhta diraja. Manakala para ketua puak pula membentuk sebuah organisasi aristokrat untuk mentadbir kerajaan. Mengikut manuskrip Records of The Three Kingdoms, kerajaan puak Yamato paling berkuasa di seluruh Jepun pada abad ke-3 Masihi adalah Yamataikoku. Namun keberadaan kerajaan itu dan perkaitan dengan puak Yamato masih dalam kajian lanjut.

Pada tahun 536, puak Soga menjadi puak dominan dan melahirkan pemimpin terbaik mereka iaitu Putera Shotoku, mereformasikan kebudayaan Jepun dengan memperkenalkan ajaran Buddha dari China. Walaupun ada tentangan, namun penyebaran ajaran Buddha oleh para raja berkembang pesat mulai Zaman Asuka (592 – 710). Masuk ke Zaman Nara (710 – 784), selain menempatkan pusat kerajaan ke Heijō-kyō (daerah Nara sekarang), kerajaan Nara memperkenalkan kesussasteraan baru dengan pengaruh ajaran Buddha. Pada tahun 753 hingga 757, wabak cacar melanda sehingga membunuh 1/3 populasi kaum Jepun sehinga tahun 784, Maharaja Kanmu memindahkan pusat kerajaan dari Nara ke Heian-kyō, iaitu daerah Kyoto sekarang. Dari perpindahan pusat kerajaan itu lahirlah Zaman Heian (794 – 1185) iaitu zaman kekayaan kebudayaan Jepun.

Di akhir Zaman Heian, Perang Genpei berlaku pada tahun 1180 kerana pemberontaka puak Taira atas puak pemerintah iaitu Minamoto. Setelah kekalahan puak Taira pada tahun 1145, seorang samurai bernama Minamoto no Yoritomo dilantik sebagai shogun oleh Maharaja Go-Toba dan membentuk keshogunan pertama Jepun di Kamakura, seterusnya membentuk Zaman Kamakura (1185 – 1333).

Sebelum teruskan sejarah keshogunan pertama Jepun, kita perlu kenal dahulu dari mana wujudnya kelas Samurai. Sejak Zaman Heian lagi berlaku konflik antara puak dalam pemilikan tanah sawah padi. Puak yang dominan sengaja mengenakan cukai penghasilan dan membahagikan tanah kota membentuk daerah kerana kebanyakakn kota tidak berada dalam pegangan kerajaan. Jadi, bagi puak dominan ia adalah kesempatan yang menguntungkan manakala puak yang hanya bergantung hidup akan sawah padi pula merana.

Konflik sesama puak mencetuskan perang saudara dan kelahiran kelas pejuang bernama Samurai. Samurai seperti kesatria Eropah, berkhidmat kepada puak yang dominan dan samurai juga berkhidmat kepada Shogun. Prinsip Samurai adalah mudah: setia kepada tuan. Samurai memerlukan perlindungan dan kepimpinan. Sebagai ganti, dia perlu setia terhadap apa jua arahan tuannya tanpa sebarang pertanyaan dan sanggup mati mewakili tuannya. Samurai amat menyanjungi nenek moyang mereka dan berjuang mempertahankan tradisi keluarga mereka. Samurai perlulah tegas, sanggup mencari peluang bertarung dan berani walaupun kematian berada dalam hujung tanduk kerana apa yang mereka harapkan hanyalah kepujian tidak putus dari tuannya.

Baik, kita teruskan sejarah keshogunan Jepun. Setelah kemangkatan Yorimoto, puak Hojo mengambil ahli keshogunan Kamakura. Di zaman Kamakura juga ajaran Zen Buddha dari China diperkenalkan dan menjadi ajaran popular dalam kalangan samurai. Pada tahun 1274 – 1281, invasi puak Mongol yang diketaui Kublai Khan berlaku dan dapat dipatahkan oleh keshogunan Kamakura. Namun pada tahun 1333, penguasaan puak Hojo atas keshogunan Kamakura berakhir dengan rampasan kuasa oleh Maharaja Go-Daigo dan berusaha memulihkan kekuasaan sebenar keshogunan selama 3 tahun.

Tidak sempat memulihkan semula keshogunan Kamakura, Maharaja Go-Daigo digulingkan oleh samurai Ashikaga Takauji dan menubuhkan Zaman Ashikaga atau Muromachi (1336 – 1573) dengan menubuhkan keshogunan baru yang bertempat di Muromachi, Kyoto. Keshogunan Muromachi gemilang di zaman pemerintahan Shogun Ashikaga Yoshimitsu di mana kesussasteraan Zen Buddha berkembang maju, berevolusi menjadi kebudayaan Higashiyama dan kekal sehingga abad ke-16 Masihi. Namun, disebalik kegemilangan keshogunan itu, ia tidak dapat menahan kekuasaan para tuan tanah (daimyo) dan berlaku perang saudara bernama Perang Onin bermula tahun 1467, membuka kepada fasa Sengoku (perang sesama kerajaan).

Pada abad ke-16 Masihi, kehadiran pedagang dan para Jesuit Portugal yang pertama kali menjejak tanah Jepun, membuka peluang perdagangan dan pertukaran budaya sesama Jepun dan Barat. Ini peluang besar kepada daimyo Oda Nobunaga untuk memiliki teknologi dan senjata api Eropah bagi menumbangkan daimyo lain. Fasa usaha Oda Nobunaga sehingga dapat menyatukan Jepun adalah fasa yang dikenali sebagai zaman Azuchi – Momoyama (1573 – 1607). Selepas Nobunaga dibunuh oleh pemberontak iaitu jeneral Akechi Mitsuhide, pewarisnya iaitu Toyotomi Hideyoshi menyatukan Jepun pada tahun 1590 dan melancarkan invasi Korea pada tahun 1592 dan 1597 yang mana keputusannya adalah gagal.

Tokugawa Ieyasu berkhidmat sebagai pengganti kepada anak lelaki Hideyoshi dan menggunakan posisinya bagi mendapat pengaruh politik dan sokongan ketenteraan. Bila peperangan berlaku, Ieyasu menumbangkan puak seterunya dalam Perang Sekigahara pada tahun 1600. Ieyasu kemudian dilantik sebagai shogun oleh Maharaja Go-Yozei pada tahun 1603 dan menubuhkan keshogunan Tokugawa di Edo (Tokyo sekarang). Keshogunan ini menubuhkan suatu undang-undang iaitu Buke Shohatto, kod kawalan kuasa autonomi daimyo serta dasar tutup pintu atau Polisi Sakoku selama dua setengah abad menjadikan Zaman Edo (1603 – 1868) berkekalan lama.

Seterusnya Zaman Pemerintahan Maharaja Meiji (1868 – 1912) yang berusaha menyatupadukan Jepun dari perpecahan. Penglibatan Jepun dalam Perang Dunia Pertama dan Kedua menjadikan Jepun sebagai kuasa besar mampu menandingi Empayar Nazi Jerman dan Negara Soviet Union dengan penguasaan pantai Asia dan Asia Tenggara. Sehingga penyerahan kalah Jepun pada 1945 disebabkan pengeboman Hiroshima dan Nagasaki, Jepun bangkit kembali dengan mengalami pertumbuhan ekonomi sehingga menjadi negara dengan ekonomi kedua terbesar dunia, melepasi negara China pada tahun 2010.

RUJUKAN:


Pengurusan Jenazah Covid-19

Semua sedia maklum dengan penularan wabak Covid-19, bilangan kes kem4tian juga tidak dapat dielakkan. Ketika ini, terdapat lebih 400,000 kes Covid-19 dilaporkan di seluruh dunia dengan 18,810 orang m4ti akibat wabak berkenaan.

Malaysia sendiri menyaksikan 1,624 kes positif Covid-19 dengan 16 kes kem4tian. Justeru, urusan mengendalikan mayat atau jenazah merupakan satu usaha yang mencabar bukan saja untuk pihak berkuasa kesihatan tetapi juga pihak berkuasa agama.

Bagi Kementerian Kesihatan Malaysia (KKM), mereka bernasib baik sudah ada fatwa tentang bagaimana mengendalikan jenazah pesakit Covid-19. Mereka mengambil fatwa yang dibuat Jawatankuasa Muzakarah Fatwa Majlis Kebangsaan Bagi Hal Ehwal Ugama Islam Malaysia (MKI) berkenaan pengendalian jenazah pesakit Ebola pada tahun 2015.

Hasil muzakarah fatwa tahun 2015 menyimpulkan beberapa perkara:

Dengan angka kematian pesakit Covid-19 semakin bertambah, maka Jabatan Kemajuan Islam Malaysia (JAKIM) telah menubuhkan sebuah pasukan khas pengurusan jenazah bagi membantu menguruskan mayat pesakit COVID-19 beragama Islam.

Pasukan pengurusan khas ini telajh diberi taklimat dan penerangan mengenai kaedah pengurusan jenazah secara khas berpandukan pandangan hukum yang diputuskan MKI pada 15 Mac 2020 yang turut diperkenan oleh DYMM Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Pasukan pengurusan khas yang terdiri daripada 12 lelaki dan enam wanita itu telah diarah bersiap sedia. Mereka terdiri daripada pegawai JAKIM, pegawai dari masjid-masjid utama bawah JAKIM dan Jabatan Agama Islam Wilayah Persekutuan (JAWI).

Salah seorang yang terlibat ialah Imam Masjid Negara, Muhammad Afif Jamal. Dia ditugaskan menguruskan jenazah mangsa Covid-19 di Hospital Kuala Lumpur (HKL) di mana mereka perlu mengikut prosedur ditetapkan untuk mengelak jangkitan wabak itu.

Proses pengurusan jenazah bermula apabila pihaknya akan menunggu di bilik forensik dan menerima jenazah yang sudah dibalut dengan kain dan dua lapisan beg jenazah.

“Saya dan rakan yang mengurus jenazah juga perlu memakai peralatan perlindungan peribadi (PPE) ketika menguruskan mangsa Covid-19 yang akan dihadapkan ke arah kiblat. Jenazah juga tidak dimandikan dan akan dilakukan tayamum di muka dan tangan yang sudah dibungkus dua lapisan beg jenazah.

“Proses tayamum dilakukan mengikut hukum syarak dan ada tiga keping kertas ditaburkan tayamum,” tambahnya lagi.

Muhammad Afif menambah, sebelum melakukan tayamum pada jenazah, tangan hendaklah dalam keadaan bersih dan tepuk kedua-dua tapak tangan ke atas permukaan debu tayamum.

“Kemudian sapukan ke bahagian muka jenazah sebelum ulang perkara sama untuk tangan. Tangan kanan disapu ke tangan kanan jenazah dan begitu juga untuk tangan kiri disapukan ke tangan kiri jenazah,” katanya.

Waris mangsa Covid-19 akan ada untuk tujuan pengecaman identiti tetapi perlu berada pada jarak sekitar satu meter. Muhammad Afif menambah selepas jenazah selesai ditayamum, jenazah akan disolatkan terus sebelum dibawa ke tanah pengebumian untuk dikebumikan.

“Di tanah perkuburan juga ahli keluarga tidak dibenarkan berada dekat dan jenazah dikebumikan seperti biasa namun cuma tiada bacaan talkin,” katanya.

Selepas selesai menguruskan jenazah, mereka perlu menanggalkan PPE dan membasuh tangan, mandi dan merendam pakaian yang tercemar dalam larutan peluntur. Ini bagi memastikan apa saja kuman yang melekat pada badan atau pakaian dapat dibvnvh dan mengurangkan peluang terkena jangkitan wabak Covid-19.

Bagi pengurusan jenazah bukan beragama Islam, prosedurnya hampir sama dengan prosedur pengurusan jenazah orang Islam. Yang berbeza ialah ritual terakhir jenazah mengikut ritual agama masing-masing.

Yang pasti, diharap tidak wujud sebarang stigma negatif terhadap pasukan pengurusan jenazah. Apa yang dilakukan mereka sebenarnya secara tidak langsung mengurangkan sebarang peluang penyebaran jangkitan wabak Covid-19 sekaligus menyelamatkan lebih banyak nyawa orang ramai.

RUJUKAN:

Nawawi, Muhammad Hafis. (2020). Covid-19: Jenazah dikebumi tanpa talkin. Harian Metro. https://www.hmetro.com.my/mutakhir/2020/03/557930/covid-19-jenazah-dikebumi-tanpa-talkin

Sulaiman, Noor Atiqah. (2020). JAKIM tubuh pasukan khas bantu uruskan jenazah mangsa COVID-19. Berita Harian. https://www.bharian.com.my/berita/nasional/2020/03/667986/jakim-tubuh-pasukan-khas-bantu-uruskan-jenazah-mangsa-covid-19


Dewa-Dewi Bulan Dalam Enam Tamadun Di Dunia

Sistem suria kita mempunyai lebih 150 buah bulan, dengan planet Zuhal memiliki paling banyak iaitu 82 buah, disusuli oleh Musytari (79 buah), Uranus (27 buah), dan Neptune (14 buah). Pluto, planet kerdil yang saiznya lebih kecil berbanding bulan bumi bahkan memiliki sebanyak 5 buah bulan.

Bercerita tentang bulan bumi, ia terbentuk sekitar 4.53 bilion tahun yang lalu hasil daripada perlanggaran antara bumi dan sebuah objek samawi yang dinamakan sebagai Thea. Saiz Thea adalah lebih kurang seperti Marikh, iaitu kira-kira 53% dari saiz bumi.

Perlanggaran tersebut mengakibatkan Thea h.ancu.r – sebahagian serpihannya bergabung dengan jasad bumi manakala sebahagian yang lain berputar mengelilingi bumi lalu lama-kelamaan bergumpal menjadi bulan.

Kehadiran bulan sebagai satelit semula jadi bumi memberikan sejuta manfaat buat penghuninya – ia menerangi bumi pada waktu malam, melindunginya dari hentaman asteroid, menyebabkan berlakunya pasang surut laut, dan menstabilkan kecondongan paksi bumi.

Bagaimana pun, pengetahuan tentang fungsi bulan ini hanya dicapai setelah ilmu astronomi mengalami perkembangan pada tiga milenium mutakhir.

Sebelum itu, khususnya sewaktu kepercayaan pagan masih berleluasa, manusia lebih cenderung menggunakan mitos bagi menjelaskan fenomena-fenomena alam, termasuklah fenomena berkaitan bulan. Justeru, hampir setiap tamadun memuja dewa-dewi bulan yang tersendiri dan artikel kali ini cuba berkongsi enam daripadanya.

TSUKUYOMI – JEPUN

Dalam kepercayaan Shinto, Tsukuyomi merupakan salah satu dari tiga dewa utama Jepun bersama Amaterasu (penguasa langit) dan Susano’o (penguasa lautan).

Ketiga-tiga beradik itu lahir saat Izanagi menyucikan diri sekembalinya dari yomi (alam kem.at.ian) – Amaterasu lahir dari mata kiri, Tsukuyomi dari mata kanan, dan Susano’o dari hidung.

Menurut legenda, Izanagi turun ke yomi demi mendapatkan semula isterinya, Izanami yang ma.ti setelah melahirkan Kagutsuchi si dewa api. Namun, usahanya itu gagal dan Izanagi perlu menjalani ritual penyucian yang melahirkan ramai dewa-dewi Shinto.

Amaterasu kemudian ditunjuk sebagai penguasa kesemua dewa-dewi tersebut. Dia memerintah bersama Tsukuyomi yang turut menjadi suaminya.

Walaupun namanya sering dibayangi, Tsukuyomi mempunyai satu mitos yang cukup masyhur iaitu mitos perpisahannya dengan Amaterasu.

Alkisah pada suatu hari, Uke Mochi si dewi makanan menjemput kesemua kami ke jamuan yang diadakan di istananya. Kebetulan, Amaterasu tidak dapat memenuhi undangan tersebut. Maka, dia pun mengutus Tsukuyomi sebagai wakil.

Saat tiba di sana, Tsukuyomi melihat Uke Mochi sedang menyediakan makanan. Menurut Tsukuyomi, caranya cukup meloyakan. Daging rusa, ikan, dan nasi – kesemuanya disediakan dari ludahan dan anggota badan Uke Mochi.

Tsukuyomi dikenali dengan sifatnya yang berpegang pada nilai etika. Dek kerana itu, dia enggan memejam mata. Lantas di situ juga Uke Mochi dih.uku.m. Cuma, hukumannya terlampau keras dan bahkan melanggar nilai etika itu sendiri. Uke Mochi dib.unu.h.

Peristiwa tersebut membangkitkan amarah Amaterasu. Dia mencemuh Tsukuyomi dan menyatakan bahawa adik merangkap suaminya itu tidak lagi layak memerintah Takamagahara bersamanya.

Semenjak itu, dewi matahari dan dewa bulan pun berpisah buat selamanya. Setiap kali Tsukuyomi cuba mendekat, Amaterasu akan lari jauh sekali gus menjelaskan (secara mitos) kejadian siang dan malam.

CHANG’E – CHINA

Legenda Chang’e berlangsung pada zaman Dinasti Xia. Ketika itu, matahari mempunyai sepuluh matahari. Keadaan tersebut membuatkan cuaca terlalu panas sehingga menj.eja.skan hidupan di muka bumi.

Untuk menanganinya, seorang pahlawan bernama Hou Yi melepaskan anak panah lalu menj.atu.hkan kesembilan-sembilan matahari yang ada – menyisakan cuma satu. Sebagai ganjaran kerana menyelamatkan hidupan di bumi, dewi Xiwangmu menghadiahkan ginseng panjag hayat buat Hou Yi.

Namun kerana ginseng tersebut cuma dapat digunakan oleh seorang, maka Hou Yi sekadar menyimpannya di bawah katil. Bagi beliau, lebih baik memilih hidup yang singkat bersama isterinya, Chang’e, berbanding hidup abadi bersendirian. Maka, ginseng tadi pun dibiar tanpa disentuh.

Apapun disebabkan jasanya itu, ramai yang datang berguru dengannya. Salah seorang dari mereka bernama Pang Meng.

Suatu hari, Hou Yi merancang untuk keluar berb.ur.u bersama murid-muridnya. Namun kerana Pang Meng mempunyai agenda lain, maka dia berpura-pura jatuh s.aki.t sebagai alasan untuk tidak ikut serta. Niatnya cuma satu; mahu dapatkan ginseng milik Hou Yi.

Maka sejurus selepas Hou Yi berangkat pergi, Pang Meng pun datang ke rumahnya dan mem.ak.sa Chang’e yang sedang sendirian untuk menyerahkan ginseng pemberian Xiwangmu. Chang’e enggan menyerahkannya, lantas ginseng itu pun ditelan.

Tanpa semena-mena, tubuhnya terangkat – terbang hingga ke bulan Sekembalinya dari berburu, Hou Yi mendapati isterinya sudah tiada buat selamanya.

Justeru bagi melepaskan rindu, setiap malam sehingga hari kema.tiannya, Hou Yi akan meninggalkan manisan kegemaran Chang’e di suatu ruangan khusus. Tradisi tersebut kemudian berkembang menjadi Perayaan Kuih Bulan yang disambut pada setiap tahun.

SOL DAN MANI – NORSE

Bergantung pada versi, latar belakang Sol dan Mani sedikit berbeza iaitu sama ada mereka lahir sebagai dewa ataupun manusia. Namun selain daripada itu, semuanya sama.

Mereka berdua ialah anak kepada Mundilfari. Cuma dek kerana sikap Mundilfari yang kertelaluan berbangga dengan ketampanan anaknya, Sol dan Mani diambil oleh Odin. Mereka diletakkan di langit dan ditugaskan sebagai pembawa pedati yang menolak bulan dan matahari; siang malam tanpa henti.

Namun, mitologi Norse berkaitan kejadian siang dan malam tidak sekadar terhenti di situ. Mereka juga mengaitkannya dengan kejadian k.iama.t atau Ragnarok.

Menurut legenda, setiap hari Sol (penuntun matahari) dan Mani (penuntun bulan) akan dikejar oleh dua ekor serigala bernama Hati dan Skol. Dalam erti kata lain, bagi masyarakat Norse, pergerakan matahari dan bulan di langit adalah kerana melarikan diri dari Hati dan Skol.

Kedua-dua serigala tersebut merupakan anak kepada Fenrir, serigala gergasi yang akan memb.aha.m Odin dan dewa-dewa Asgard pada akhir zaman nanti. Kononnya sewaktu berlakunya Ragnarok, Skol dan Hati berjaya menghambat Sol dan Mani sekali gus membuatkan seluruh dunia dilanda kegelapan total.

Bagaimana pun, masyarakat Norse percaya pada idea kitaran dunia. Setelah dunia hari ini m.usna.h akibat Ragnarok, dunia baru akan muncul bersama generasi dewa-dewi selanjutnya.

COYOLXAUQUI – AZTEC

Nama Coyolxauqui (sebutan: koy-ol-shauw-kee) membawa maksud ‘dia yang dilukis bersama loceng’. Mitos berkaitan Coyolxauqui berkisar tentang pert.eling.kahannya dengan Huitzilopochtli si penaung kota Tenochtitlan, sebagaimana yang diabadikan dalam relif tahun 1473 (era pemerintahan Axayacatl) yang terletak di kaki piramid Templo Mayo.

Pert.eling.kahan mereka bermula apabila Coyolxauqui mengumpulkan 400 orang adik-beradiknya untuk mem.era.ngi ibu mereka, Coatlicue si dewi bumi. Puncanya adalah kerana Coatlicue hamil dengan cara yang mencurigakan;

Ketika sedang membersihkan kuilnya di Gunung Coatepec, ada helaian bulu yang gugur dari langit. Bulu itu diambil oeh Coatlicue lalu diselitkan di pinggangnya. Tanpa semena-mena, tindakan tersebut membuatkannya hamil – anak dalam kandungan tersebut ialah Huitzilopochtli.

Rancangan Coyolxauqui bagaimana pun terbongkar apabila salah seorang daripada mereka membocorkan rahsia kepada Coatlicue. Rahsia itu turut didengari oleh Huitzilopochtli yang masih berada dalam rahim.

Lantas, dia pun meluncur keluar dalam keadaan sempurna dan lengkap bers.enja.ta, persis seperti kelahiran Athena yang keluar dari kepala Zeus.

Dengan menggunakan senjata bernama xiuhcoatl (sinaran matahari), Huitzilopochtli pun mem.engg.al kepala Coyolxauqui dan melemparkannya ke langit lalu ia pun menjadi bulan.

MAWU – AFRIKA BARAT

Bagi suku-suku asli di Afrika Barat, Mawu dipuja sebagai dewi pencipta dunia dan manusia. Ia juga dianggap sebagai dewi bulan, dewi malam, dewi kebahagiaan, dewi keibuan, dan dewi pengetahuan.

Dia dipuja bersama dua dewa utama lain, iaitu Liza si dewa matahari dan Nana Buluku si dewa pencipta alam semesta. Masing-masing merupakan suami dan bapa kepada Mawu.

Menurut legenda, seusai Mawu mencipta bumi dan seluruh hidupan di atasnya, dia berasa khuatir kalau-kalau isi bumi terlalu berat. Maka, dia pun memerintahkan Aido Hwedo si ular azali supaya melingkarkan tubuhnya di bawah bumi sekali gus menampungnya di ruang angkasa.

Kemudian setelah semuanya berkeadaan rapi, Mawu pun kembali ke singgahsananya untuk hidup dengan aman harmoni.

Cuma, masa-masa sebegitu tidak tahan lama. Manusia mula berg.adu.h sesama sendiri. Mereka juga lupa tentang Mawu, dewa yang menciptakan dan membekalkan keperluan mereka.

Oleh kerana itu, Mawu memerintahkan seekor monyet bernama Awe untuk turun ke bumi dan mengingatkan manusia tentang pemberiannya.

Namun, Awe naik kepala. Dia dengan bongkak mendabik diri sebagai sama tinggi dengan Mawu. Katanya, dia juga boleh mencipta dan memberikan nyawa kepada manusia. Demi membuktikan dakwaan tersebut, Awe pun menebang sebatang pokok lalu mengukirnya sehingga bentuknya menjadi seperti manusia.

Manusia termakan dengan helahnya lalu Awe pun dipuja.

Mawu bagaimana pun enggan membiarkan hal tersebut berlalu. Saat Awe naik ke langit, Mawu mencabarnya supaya meniupkan roh ke dalam patung tadi. Awe cuba berkali-kali namun tanpa hasil. Dia pun mengakui kesilapannya dan berjanji yang dia akan kembali ke bumi untuk membetulkan semula dakwaannya.

Namun, Mawu tahu benar yang semuanya itu cuma omong kosong. Awe tetap akan berlaku sewenangnya. Maka, Mawu pun menyediakan semangkuk bubur. Kononnya, sebagai alas perut sebelum Awe turun ke bumi. Dalam bubur tersebut, Mawu bubuh biji kem.at.ian yang jika dimakan, akan menyebabkan Awe kelu untuk menipu. Dengan itu, manusia kembali diingatkan tentang kewujudan dan pemberian Mawu kepada mereka.

NANNA – MESOPOTAMIA

Nama Nanna muncul buat pertama kali pada tahun 3,500 SM, iaitu sekitar tempoh tulisan kuneiform mula diperkenalkan.

Teks-teks purba sering menyifatkannya sebagai dewa bulan, dewa pemberi rezeki, dan dewa penyatuan. Antara teks yang menyebut tentangnya ialah Epik Gilgamesh, Pengembaraan Nanna ke Nippur, Inanna Mencemar Duli, dan Ternakan-Ternakan Nanna.

Dalam panteon Mesopotamia, Nanna dilihat sebagai putera kepada Enlil dan Ninlil. Bersama isterinya, Ningal si dewi kesuburan, Nanna mempunyai anak bernama Utu-Shamash si dewa matahari. Sebahagian teks malah menamakan Inanna/Ishtar (dewi cinta), Ereshkigal (dewi alam kematian), dan Ishkur (dewa ribut) sebagai adik-beradiknya.

Bagi sebilangan sejarawan, kedudukan Nanna (dewa bulan) sebagai bapa kepada Utu-Shamash (dewa matahari) dilihat unik. Ia seakan menggambarkan betapa bulan lebih penting bagi masyarakat Mesopotamia berbanding matahari.

Pemujaan Nanna menebar luas semasa era pemerintahan Sargon (2334-2279 SM), raja yang membina empayar pertama di dunia, iaitu Empayar Akkad. Ia bahkan mempunyai dua buah kuil utama di Harran dan Ur.

Signifikasi Nanna sebagai salah satu dewa utama Mesopotamia jelas terbukti apabila raja teragung Empayar Akkad, iaitu Naram-Sin (2261-2224 SM) mengambil gelaran bersempena dengannya (Sin adalah nama lain bagi Nanna).

Nanna turut dikenali dengan beberapa nama seperti Asimbabbar/Ashgirbabbar (yang memperindah), Namrasit (yang menyinari), dan Inbu (bebuahan).

Pemujaan Nanna berterusan hingga ke zaman Babylon (1830-1531 SM) dan Neo-Assyria (746-609 SM). Ia bahkan menjangkau sehingga kurun ke-3 Masehi, iaitu saat rantau Syria berada di bawah naungan Empayar Rom.

RUJUKAN

Cartwright, Mark. (11 February 2016). Coyolxauhqui. World History Encyclopedia.

Greenberg, Mike. (21 December 2020). Who was Tsukuyomi in Japanese Mythology? Mythology Source.

Greenberg, Mike. (30 November 2020). Who were Sol and Mani in Norse Mythology? Mythology Source.

Hamilton, Mae. Chang’e. Mythopedia.

Jiang, Fercility. (18 March 2021). Chinese Mid-Autumn Festival Stories. China Highlights.

Journeying to the Goddess. (26 April 2012). Goddess Mawu.

Mark, Joshua J. (8 February 2017). Nanna. World History Encyclopedia.


Fenomena Tooru Amuro di Jepun

Kebanyakan wanita di Jepun mengaitkan nama keluarga “Amuro” dengan ratu Pop Jepun berusia 40 tahun yang telah bersara. Ratu pop yang bernama Namie Amuro telah mengadakan konsert selamat tinggal pada bulan Jun 2018. Konsert itu menarik 800 ribu orang peminat.

Pada hari ini, populariti Namie Amuro mula dicabar oleh seorang lelaki dengan nama keluarga yang sama. Yang lebih menarik, lelaki yang dimaksudkan itu bukanlah manusia sebenar tetapi watak kartun Jepun yakni anime.

Toru Amuro yang sememangnya kacak dan misteri itu mempunyai banyak identiti dalam Detektif Conan. Detektif Conan adalah siri komik dan animasi yang dicipta oleh Gosho Aoyama sejak tahun 1994.

Dalam satu episod, Amuro telah membuat suatu jenis hidangan yang diberi nama “Sandwich Amuro”. Resipi itu tular dan menjadi hidangan kepada sepuluh kafe Detektif Conan yang dibuka di lokasi-lokasi tumpuan di seluruh negara untuk meraikan kejayaan terbitnya filem Detektif Conan yang baharu iaitu “Zero The Enforcer”. Amuro menjadi watak dalam “Zero The Enforcer” di mana filem tersebut mencapai pecah panggung apabila memperoleh sekitar RM 311 juta.

Amuro seorang lelaki yang kacak dengan berpengetahuan dalam masakan. Dalam Detektif Conan, banyak identiti yang Amuro telah samarkan. Antaranya sebagai seorang ejen dalam Biro Pengawalan Awam yang secara dasarnya merupakan Biro Penyiasatan Persekutan (FBI) versi Jepun. Di sana, beliau menjadi ejen dengan nama Rei Furuya.

Cop yang tertera nama Amuro (安室) turut mendapat tempias dalam kalangan wanita Jepun. Jualan cop tersebut meningkat dengan mendadak kerana pembelian secara melampaui batas lalu digantung sebagai azimat sebelum memuatnaik ke rangkaian media sosial.
|
Dalam Detektif Conan, Amuro adalah antara ahli dalam Kumpulan Hitam dengan nama “Bourbon”. Untuk pengetahuan semula, jualan minuman keras “Bourbon” meningkat dengan mendadak.

Dalam Detektif Conan juga, Amuro sering memandu kereta berjenama Mazda RX-7. Dan lagi, kereta tersebut menerima tempiasnya kerana peminat Amuro sama ada menyewa ataupun membelinya dengan tujuan untuk meniru idolanya.

Dalam kalangan peminat Amuro, ramai di antara mereka yang menggelar diri mereka sebagai “isteri Amuro”. Menurut Nikkei Shimbun, ramai dalam kalangan wanita tersebut menganggap Tooru Amuro sebagai teman lelaki ideal.

Artikel lain dalam surat khabar yang sama memetik seorang perempuan yang telah menonton Filem Detektif Conan sebanyak 18 kali juga telah membawa dirinya ke sebuah panggung di Tachikawa. Panggung tersebut mempunyai sistem bunyi yang bagus. Sistem yang bagus sesuai untuk mendengar percakapan watak tersebut.

Pelakon suara yang memegang watak sebagai Tooru Amuro iaitu Toru Furuya juga memainkan peranan yang penting dalam menaikkan nama itu. Beliau berada di kafe-kafe Detektif Conan dengan memakai kosplay Tooru Amuro.

Persoalannya, apakah yang membuatkan Amuro terkenal di sana?

Selain paras rupa yang kacak dengan berambut blonde platinum dan pelbagai kemahiran daripada memasak hinggalah ke boksing, Amuro juga seorang yang patriot. Beliau menganggap tanah airnya iaitu Jepun sebagaimana orang fikir tentang cinta. Banyak kali disebut dalam filem itu.

Dalam filem tersebut, Edogawa Conan bertanya kepada Amuro akan satu soalan. Soalan tersebut berbunyi, “adakah Amuro mempunyai teman wanita?”. Amuro menjawab, “Ya, saya ada. Teman wanita saya adalah, Jepun.” Ayat tersebut tular di Twitter dan rata-rata komen mengatakan yang mereka ingin menjadi “Jepun” untuk menidurinya.

Nikkei.com percaya Namie Amuro dan watak dalam Detektif Conan memberikan manfaat kepada fenomena pengguna keluarga dan anak. Hal ini kerana, populariti “Amuro” merapatkan jurang antara kedua-dua generasi.

Namie Amuro menjadi penyanyi solo pada tahun 1995 manakala animasi Detektif Conan ditayangkan pada setahun kemudian. Ini bermakna orang yang berusia 20an pasti pernah mendengar bintang pop Jepun dan komik itu. Lebih menarik, yang berusia 30an telah menurunkan minat kepada anak-anaknya.

Kedua-dua Amuro yang masing-masing muda dan berumur pertengahan serta ibu tunggal terkenal bersama.

Kalaulah penduduk dunia jatuh cinta dengan Ray Amuro iaitu watak fiksyen dalam siri animasi “Mobile Suit Gundam”, pasti kita akan ada trio Amuro yang akan menaikkan nama Jepun sehingga ke abad ke-22 (2101-2200).

Artikel ini telah diterjemah, dipermudah dan diubahsuai dari https://www.japantimes.co.jp/news/2018/07/07/national/media-national/women-japan-fall-amuro-isnt-j-pop-star/ yang dicapai pada tarikh 31hb Januari 2020.


Asal-Usul Anugerah Nobel

Sebab sekarang ini musim-musim makluman penerima anugerah-anugerah Nobel tahun 2017, aku nak kongsi sikit asal-usul anugerah ini.

Asal-usul Nobel Prize datang daripada Alfred Nobel sendiri. Alfred Nobel ini terkenal sebagai seorang pereka cipta.

Ciptaan dia yang paling dikenali adalah dinamit (dynamite). Dinamit ini bahan letupan. Banyak digunakan semasa Perang Dunia.

Dia pun ada reka ‘ballistite’ iaitu bahan letupan juga yang kemudiannya membentuk teknologi pelbagai peluru.

Sebenarnya dia dah mencipta sebanyak 355 jenis ciptaan. Bahan-bahan letupan adalah yang paling terkenal-lah.

Disebabkan banyak ciptaan Nobel dipatenkan, dia jadi sangat-sangat kaya.

Pada suatu hari, iaitu tahun 1888, Nobel ada terbaca sebuah artikel pasal kematian abangnya, Ludvig Nobel. Artikel ini menjadikan Nobel untuk buat sesuatu yang membolehkan dirinya diingati.

Jadi, dia ada tulis sebuah wasiat sebelum dia mati. Nobel meninggal pada tahun 1896 di Itali.

Dalam wasiat itu, Nobel nak semua harta dan asetnya digunakan untuk mencipta sebuah siri-siri anugerah.

Anugerah tersebut menurut Nobel diberikan kepada lelaki dan wanita yang telah memberikan faedah yang paling agung untuk manusia dalam bidang fizik, kimia, perubatan, keamanan dan sastera.

Nobel tulis, “for the greatest benefit on mankind” yang kemudiannya menjadi moto Yayasan Nobel.

Anugerah untuk bidang-bidang ini menggambarkan kehidupannya sebagai seorang saintis dan minatnya dalam sastera.

Dikatakan, tujuan Nobel munculkan anugerah untuk keamanan sebab dia macam menyesal mencipta bahan-bahan pemusnah yang telah membunuh ramai manusia.

Tapi realitinya, Nobel pun ada cipta benda-benda yang membangun untuk manusia.

Orang pertama yang menerima Anugerah Nobel adalah Wilhelm Röntgen iaitu anugerah dalam fizik kerana penemuan sinaran-x.


4 Tokoh Sufi Pejuang Kemerdekaan

1- Bediuzzaman Said Nursi

Bediüzzaman (بديع الزّمان, Badī’ al-Zamān) bermaksud “keajaiban zaman”. Seorang ulama’ Islam Sunni Kurdi. Dia menulis Koleksi Risale-i Nur, sebuah koleksi komentar Qur’an yang melebihi enam ribu halaman.

Percaya bahawa sains dan logik moden adalah solusi masa depan, dia menganjurkan mengajar sains keagamaan dalam sekolah-sekolah sekular dan sains moden di sekolah-sekolah agama.

Said Nursi mengilhamkan gerakan keagamaan yang telah memainkan peranan penting dalam kebangkitan Islam di Turki dan sekarang berjumlah beberapa juta pengikut di seluruh dunia. Para pengikutnya sering dikenali sebagai “gerakan Nurcu” atau “Nur cemaati”.

2- Imam Syamil al-Daghestani al-Naqsyaband

Sebagai sufi dengan Tarekat Naqsyaband, selama 25 tahun dia mengetuai perjuangan menentang Rusia. Dia mempelajari ilmu-ilmu Islam dengan seorang guru mursyid Naqsyaband; Shaykh Jamal al-Din al-Ghumuqi al-Hussayni yang memiliki pengetahuan meluas. Imam Shamil mengalahkan tentera yang terdiri daripada 150,000 tentera Russia dengan hanya 4,000 mujahidden.

Di satu pertempuran, dia cedera dan kekal dalam keadaan koma selama 25 hari, apabila dia bangun, dia mendapati isterinya di tempat tidurnya dan kata-kata pertamanya adalah: “Waktu solat dah habis? Sempat tak ibu saya solat?” Mujahidin ini menjadi mimpi ngeri bagi tentera Rusia. Perlawanan Imam Shamil siap siaga dengan senjata asas dari tahun 1834-1859.

Resistance degil mereka di Caucasus masyhur di seluruh dunia. Pada akhir umurnya, Imam Shamil dibiayai pergi ke Hijaz untuk naik haji. Dia dihoskan oleh Sultan Uthmaniyyah Abdülaziz di Istanbul dan Khedive Ismail Pasha di Mesir.

Imam Shamil tidak dapat kembali ke Istanbul selepas haji dan meninggal di Madinah pada tahun 1871. Dia dikebumikan di Maqbaratul Baqī ‘ di Madinah.

3- Syeikh Abdul Qadir al-Jazair

Amir Abdul Qadir al-Hasani al-Jazairi adalah seorang syarif (sayyid) dan mursyid Tarekat Qadiriyyah. Dia hafal Al-Qur’an di usia 14 tahun, menguasai berbagai disiplin ilmu, dari fiqh tasawuf, hingga sastera. Ketika Aljazair dijajah Perancis pada tahun 1832 M, ayahnya diangkat sebagai Amirul Mu’minin dalam sebuah pertemuan berbagai kabilah wilayah Barat Aljazair.

Ayahnya menolak kerana merasa dirinya terlalu tua. Lima hari kemudian, di Masjid Agung Mascara, Abdul Qadir al-Jazairi diangkat sebagai Amirul Mu’minin menggantikan ayahnya. Dalam waktu satu tahun, Abdul Qadir berhasil menyatukan berbagai kabilah dan wilayah, memberikan perlawanan sengit kepada Perancis yang memaksa mereka masuk ke meja perundingan dan menyepakati perjanjian damai (Treaty of Tafna).

Setelah itu, Ia mendirikan sebuah negara berdaulat, tapi selalu menolak pemberian gelar sultan oleh para bawahan dan pengikutnya. Beberapa tahun kemudian, dengan berbagai perangkap dan khianat, Perancis menangkap Amir Abdul Qadir al-Jazairi dan mengasingkannya di Touloun, Perancis. Ramai banduan kristian yang tinggal sebilik di penjara masuk Islam melihatkan akhlaknya. Bandar Elkader di Iowa, Amerika dinamakan dari inspirasi syeikh sufi ini.

4- Sayyid Umar Mukhtar

Seorang pejuang sufi dengan Tarekat Sanusiyyah. Lahir pada tahun 1862 di Bathafat, timur Libya. Ia berasal dari suku Munfah. Dalam usia yang masih kecil, beliau sudah berjaya menghafal seluruh al Quran dan mempelajari ilmu agama di tempat kelahirannya.

Ia kemudian berangkat Ke Jaghbub, di kota ini ia menjadi murid kepada Muhammad Idris putera dari Sayyid Muhammad al Mahdi. Gerakan “Sanusiyyah” yang turut dianggotai oleh Umar Mukhtar telah menggunakan taktik ser4ngan gerila dalam menghadapi penjaj4han Itali.

Taktik ser4ngan tersebut menyebabkan Itali terpaksa bergelut dengan tentera Islam selama 20 tahun untuk menguasai Libya. Pada 12 September 1931, adalah tarikh hitam bagi pasukan tentera Islam di Libya apabila Umar Mukhtar diberkas oleh Kolonial Itali setelah pertempuran sengit berlaku di antara kedua-dua pihak di Slonta, berhampiran Jabal al-Akhdar. Dia dijatuhkan hukuman m4ti oleh penj4jah Itali.


Ulang Tahun Runtuhnya Tembok Berlin

Hari ini ialah ulang tahun ke-30 keruntuhan Tembok Berlin (Berliner Mauer) pada 9 November 1989 yang menandakan berakhirnya era “P3rang Dingin” (Cold War) dari 1947-1989.

P3rang Dingin ialah konflik antara US dan USSR (Union of Soviet Socialist Republics, atau Soviet Union) yang muncul sebagai “superpower” dunia selepas P3rang Dunia Kedua (WW2) tamat. “Dingin” sebab mereka berdua ni tak pernah berp3rang secara depan-depan (akibat kewujudan senjata nuklear, p3rang berskala penuh berisiko membawa malapetaka), sebaliknya mereka guna pengaruh politik dan ekonomi masing-masing untuk menguasai negara-negara yang strategik.

Eropah Barat dikawal oleh US, manakala negara Eropah Timur seperti Poland, Czechoslovakia, Hungary dan Romania dikawal USSR. Jerman yang berada di tengah-tengah Eropah dipecahkan kepada dua: Jerman Barat yang mengamalkan kapitalisme ikut US, dan Jerman Timur yang mengamalkan komunisme ikut USSR.

Ibu kota Jerman iaitu Berlin juga dipecahkan kepada dua jadi Berlin Barat dan Berlin Timur. Untuk menghalang penduduk Berlin Timur lari ke Berlin Barat, kerajaan Jerman Timur (atas arahan USSR) mendirikan tembok sepanjang 160 km di sempadan Berlin Barat dan Berlin Timur pada tahun 1961. Sejak dari itu, Tembok Berlin dilihat sebagai simbol keadaan dunia pada era P3rang Dingin yang berpecah ikut ideologi ekonomi-politik kapitalisme dan komunisme.

Mikhail Gorbachev yang menjadi pemimpin USSR sejak tahun 1985 melonggarkan kawalan USSR ke atas negara-negara Eropah Timur. Pada 4 Jun 1989, Poland mengadakan pilihanraya, pemerintahan komunis di Poland tamat, tapi USSR tak campur tangan. Kemudian pada 6 Oktober, Hungary pula membuang ideologi komunisme, sekali lagi USSR tak campur tangan. Keadaan itu membuatkan penduduk Jerman Timur dan Berlin Timur jadi berani untuk mengasak Jerman Timur supaya menamatkan pemerintahan komunis dan membuka pintu Tembok Berlin.

Akhirnya, pada 9 November 1989, kerajaan Jerman Timur membuka pintu Tembok Berlin, membawa kepada keruntuhan Tembok Berlin. “Keruntuhan” (fall) bukan bermaksud Tembok Berlin tu tiba-tiba hancur dan jatuh macam Night King meruntuhkan The Wall dalam Game of Thrones, tapi lebih kepada kehilangan fungsinya. Sehingga Jun 1990, baru Tembok Berlin dirobohkan sepenuhnya, dan Jerman Barat dan Jerman Timur bergabung semula menjadi negara Jerman yang bersatu.

Susulan itu, satu per satu rejim komunis di Eropah Timur jatuh, dari Czechoslovakia, Romania, Bulgaria hingga Yugoslavia. Malah pemerintahan komunis di USSR pun tamat pada 25 Disember 1991 dan USSR berpecah kepada 15 negara termasuk Russia, Belarus dan Ukraine. Selepas 1991, hanya tinggal 5 negara di dunia yang masih mendakwa diri sebagai negara komunis (China, Korea Utara, Vietnam, Laos dan Cuba), tapi tu pun atas kertas saja. Sistem ekonomi China dan Vietnam bukan komunis, tapi kapitalisme yang ada campur tangan kerajaan.

Jadi ramai intelektual melihat peristiwa keruntuhan Tembok Berlin sebagai tanda “kemenangan” kapitalisme ke atas komunisme, seperti Francis Fukuyama yang kata “sejarah telah tamat” dalam artikelnya “The End of History?” (1989) yang mendakwa bahawa penerimaan kapitalisme dan demokrasi secara sejagat di dunia pasca P3rang Dingin akan menjadikan dunia semakin aman dan damai.

Maka muncullah “buzzwords” seperti “dunia tanpa sempadan” (borderless world), “globalisasi”, “global village” pada 1990-an. Benda-benda macam Kesatuan Eropah (EU) dan Pertubuhan Perdagangan Dunia (WTO) semua ditubuhkan pada 1990-an. Orang percaya kapitalisme, demokrasi dan teknologi akan meleburkan sempadan antara negara, menjadikan konsep negara-bangsa (nation-state) tidak lagi relevan.

Tapi apa yang berlaku pada beberapa tahun lepas bertentangan dengan apa yang dibayangkan. Dunia mula menyaksikan kemunculan semula semangat nasionalisme di merata dunia, kebangkitan sentimen anti-globalisasi, dan juga “New Cold War” antara US, China dan Russia. Malah di Jerman pun mula menyaksikan kebangkitan parti AfD yang mencabar nilai-nilai demokrasi liberal.

Siri buku aku dinamakan “Dunia Tanpa Tembok”, nak tunjukkan bahawa konteks dunia pasca Tembok Berlin ni penting bagi memahami isu-isu yang sedang berlaku di dunia. Dunia tanpa tembok tak semestinya lebih selamat berbanding dunia yang dipisahkan oleh tembok. Tak kira ada tembok ke tak ada tembok, sifat azali manusia yang “insecure” dan mahu “dominate” (“animus dominandi”) tak akan berubah, jadi manusia tak akan berhenti berkonflik sehingga ke kiamat. Kalau dulu negara berkonflik dan berpecah pasal soal kapitalisme vs. komunisme, kini pasal soal identiti pula.

*Terima kasih kepada sahabat yang bawa buku DTT sampai kat tapak peninggalan Tembok Berlin.


Maliau Basin: Sabah’s Lost World

Maliau Basin, Lembangan Maliau atau Maliau Basin Conservation Area (MBCA) adalah kawasan lembangan yang terdiri daripada Sungai Maliau serta hutan tropika liar yang bertempat di daerah Tongod, berdekatan dengan kota Tawau, Sabah. Ia ditetapkan sebagai kawasan pemuliharaan oleh Yayasan Sabah pada tahun 1981. Pada tahun 1997 Sabah State Assembly mewartakan Maliau Basin sebagai Protection Forest Reserve atau Rizab Perlindungan Hutan (Class I) dengan keluasan 588 kilometer persegi.

Maliau Basin dikenali dengan gelaran Sabah’s Lost World kerana bukan sekadar hutan dilindungi malah kawasan seluas 58 ribu hektar yang mempunyai lekukan seperti kawah mempunyai hutan dara yang masih tidak disentuh oleh sesiapa, meliputi Gunung Lotung dengan ketinggian 1,667 meter, Air Terjun Maliau, dan Tasik Linumunsut. Pada tahun 2011, Pusat Kajian Maliau Basin ditubuhkan bagi menggalakkan para naturalis, biologis, dan para pengkaji tempatan dan luar negara bagi mengkaji kepelbagaian flora dan fauna yang misteri.

Walaupun Maliau Basin kini dijadikan sebagai tempat eko-perlancongan, hanya 1/3 saja dapat pelancong menikmati penjelajahan hutan (jungle tracking) dan aktiviti memerhati burung (bird watching). Kawasan selebihnya menjadi tapak kajian para pengkaji. Maliau Basin adalah kawasan konservasi yang mempunyai air terjun terbanyak di Malaysia iaitu 20 buah air terjun mengalir dari Sungai Maliau sehingga Orang Murut menggelarkannya sebagai ‘Tanah Tangga Gergasi’. Antara air terjun terkenal adalah Air Terjun Maliau yang mempunyai 7 tingkat air terjun.

Maliau Basin juga mempunyai Tasik Linumunsut, satu-satunya tasik air tawar terdapat di Sabah. Menurut kepercayaan masyarakat Murut yang menetap di sekitar Maliau Basin, dikatakan bahawa ada seekor naga tinggal di laut tersebut. Menariknya tentang tasik tersebut, ia kaya dengan kepelbagaian fauna dan para pengkaji telah menemui fosil haiwan marin dari 16 – 17 juta tahun dulu di kawasan tasik tersebut.

Terdapat 1,800 spesis flora ditemui pengkaji, termasuk 6 jenis tumbuhan periuk dan lebih 80 spesis bunga orkid. Bunga Rafflesia tengku-adlinii yang jarang tumbuh meliar juga ditemui pada tahun 1988. Pokok tropika yang dominan menghiasi Maliau Basin adalah pokok Agathis. Terdapat juga hutan pokok dipterokarpa yang tumbuh meliar di tanah rendah dan tinggi kawasan Maliau Basin seperti Urat Mata Berudu (Parashorea tomentella), Seraya Majau (Shorea johorensis), Urat Mata Daun Licin (Prashorea malaanonan),Oba Suluk (Shorea pauciflora), Seraya Daun Mas (Shorea argentiflora), dan Seraya Kuning (Shore sp.). Seraya Kuning adalah pokok tropika tertinggi dalam kalangan pokok tropika lain dan yang paling tinggi di Maliau Basin adalah berketinggian 89.5 meter.

Bagaimana dengan kepelbagaian fauna? Maliau Basin telah lama menjadi rumah kepada haiwan-haiwan yang terancam seperti badak Sumatra, Banteng/Tebadau, Orang Utan, dan monyet belanda (Proboscis Monkey). Terdapat lebih 80 spesis haiwan mamalia seperti Bornean Pygmy Elephant (gajah terkecil dunia), kucing besar bernama Clouded Leopard, dan Malayan Sunbear. Manakala kepelbagaian burung pula terdapat hampir 300 spesis ditemui antaranya Bulwer’s Pheasant dan Bornean Bristlehead yang selalu ditemui, menjadikan Maliau Basin sebagai pusat eko-perlancongan untuk aktiviti pemerhatian burung. Haiwan Amphibian iaitu keluarga katak dan salamander juga banyak ditemui sebanyak 35 spesis. Terdapat juga sepsis baru ikan, ketam, dan serangga seperti kumbang yang hanya ditemui di Sabah dan tiada di lokasi lain. Pokoknya, Maliau Basin kaya dengan kepelbagaian sepsis haiwan selain menjadi rumah untuk haiwan terancam.

Dengan keunikkan Maliau Basin ini, wajiblah Maliau Basin Conservation Area (MBCA) ditubuhkan bagi mencapai objektif-objektif berikut:

Bagi mematuhi objektif MBCA ini, Yayasan Sabah berhak meluluskan atau membantah sebarang aktiviti melibatkan kawasan konservasi ini. Kita sebagai rakyat Malaysia yang mengetahui bahawa haiwan atau tumbuhan yang telah pupus dan terancam di negara sendiri kerana keterpaksaan hidup bersama manusia yang dahagakan pembangunan harus mengetahui dan memahami kewujudan dan kepentingannya. Ini era di mana setiap negara mencari sumber yang boleh dikitar semula terutamanya sumber aloam yang sentiasa hadir di keliling kita, bukan menggalakkan lagi kewujudan sebuah lagi lombong atau perlaksanaan aktiviti pembalakan haram. Yang pasti, kita sebagai penjaga alam harus bangkit mempertahankan hutan, haiwan dan tumbuhan dan kerakusan kerajaan.

RUJUKAN:


Siapakah Prince Of Persia Dalam Sejarah?

Prince of Persia merupakan sebuah francais permainan video yang pada mulanya dihasilkan oleh Jordan Mechner. Pada tahun 2010, permainan video tersebut diadaptasi menjadi sebuah filem aksi-fantasi berjudul Prince of Persia: The Sands of Time. Karakter utama bagi filem tersebut adalah Putera Dastan yang dilakonkan oleh Jake Gyllenhaal. Namun, apakah kisah sebenar yang boleh kita ungkapkan di sebalik karakter fiksyen Prince of Persia?

KARAKTER-KARAKTER PARSI DALAM FILEM DAN SEJARAH

Putera Dastan yang ditampilkan di dalam filem ini dicipta berdasarkan suatu karakter yang terdapat di dalam mitologi Parsi, iaitu Rostam Dastan. Perwira mitos Parsi ini pula dapat dijejak asal-usulnya daripada seorang figura sejarah sebenar yang bernama Rostam Farrokhzad, saudara kepada raja Parsi yang bernama Yazdegerd Ketiga merangkap komander pasukan tentera Empayar Parsi. Yazdegerd Ketiga adalah raja ke-38 (dan terakhir) bagi Empayar Sassanid yang memerintah pada tahun 632 sehingga 651 Masehi. Namanya itu membawa maksud ‘dicipta oleh Tuhan’ dan beliau menaiki takhta selepas menghadapi tempoh konflik dalaman yang agak panjang.

Bagi Rostam Farrokhzad, selain daripada menyandang jawatan sebagai ketua tentera, nama beliau juga hidup sebagai karakter di dalam puisi epik Parsi yang berjudul Shahnameh. Rostam  merupakan anggota keluarga Diraja Ispahbudhan, iaitu salah satu dari tujuh buah puak Parthia. Di dalam Shahnameh, beliau diperincikan sebagai seorang yang bijaksana dan gemar berp3rang selain disifatkan sebagai seorang pen4kluk. Beliau adalah penghitung bintang dan lelaki yang memiliki kedalaman fikiran; beliau sentiasa mendengar dengan teliti buah-buah fikiran yang dikemukakan oleh para penasihatnya.

Di dalam Decline and Fall of the Sassanian Empire: The Sassanian-Parthian Confederacy and the Arab C0nquest of Iran, Rostam diperincikan sebagaimana berikut, “Seorang lelaki yang dikurniakan dengan tenaga luar biasa, seorang pentadbir yang berkebolehan dan panglima yang gagah.” Beliau dicatatkan banyak memenangi p3rt3mpuran yang disertainya.

Legenda atau kisah tradisi ada menyebutkan bahawa pada hari terakhir p3rt3mpuran menentang tentera-tentera Arab, pasukan tentera Rostam dibadai dengan ribut pasir yang cukup dahsyat. Ketika Rostam berlindung di sebalik unta yang dimuatkan dengan s3njata, Hilaal ibn ‘Ullafah secara tidak sengaja memotong tali kekang muatan tersebut tanpa mengetahui yang Rostam sedang bersembunyi di sebalik unta itu. Tidak semena-mena, s3njata-s3njata tersebut jatuh menimpa Rostam dan mematahkan tulang belakangnya.

Dalam keadaan separuh m4ti dan tubuh yang tidak lagi dapat bergerak, Rostam lantas dibvnuh dan kepalanya dip3nggal oleh Hilaal. Hilaal kemudiannya membawa kepala Rostam itu ke hadapan seluruh tentera lalu berteriak, “Aku bersumpah dengan nama Tuhan Kaabah bahawa aku telah membvnuh Rostam!” Semangat tentera-tentera Sassanid habis luntur dan para komander mereka pula tidak berupaya untuk menyusun semula pasukan tentera. Berikutan kem4tian Rostam, Yazdegard III m4ti dibvnuh pada tahun 651M di tangan Mahuy Suri dan pasukan tentera Arab kemudiannya dengan pantas berjaya menakluki Khorasan.

RAJA XERXES I

Satu lagi figura sejarah Parsi yang terkenal adalah Raja Xerxes I. Namanya membawa maksud ‘memerintah para perwira’. Beliau merupakan ‘raja segala raja’ yang kelima bagi Empayar Achaemenid dan zaman pemerintahannya berlangsung daripada tahun 486SM sehingga tahun 465SM di mana beliau m4ti dibvnuh oleh Artabanus, komander pengawal peribadi diraja. Frasa ‘raja segala raja’ membawa maksud ‘raja tertinggi’ atau ‘raja agung’ dan istilah ini diserap ke dalam bahasa Parsi walaupun ianya memiliki asal-usul Semitik.

Xerxes I adalah raja Parsi yang disebut sebagai Ahasuerus di dalam Book of Esther. Beliau juga masyhur lantaran serangan yang dilancarkan ke atas Yunani (Greece) pada tahun 480SM. Sama seperti pemerintah pendahulunya, Darius I, Xerxes I memerintah Empayar Parsi pada zaman kemuncaknya. Walau bagaimanapun, Xerxes I berjaya meluaskan lagi jajahan takluknya dengan menguasai banyak tanah besar Yunani berikutan kejayaan dalam p3rt3mpuran-p3rt3mpuran seperti di Thermopylae dan Artemisium sekaligus melangkaui merit Darius.

Xerxes I merupakan putera Darius I dan Atossa, puteri Cyrus Agung. Beliau dimahkotakan dan ditabalkan sebagai raja pada tahun 486SM, ketika berusia sekitar 36 tahun. Pemindahan kuasa ke tangan Xerxes berjalan dengan lancar berikutan autoriti besar yang dimiliki oleh ibunya, Atossa. Kenaikan kuasanya ini sama sekali tidak dicabar oleh sesiapa. Dengan pantas, Xerxes berjaya menghancurkan pemberontakan yang meletus di Mesir dan Babylon semenjak beberapa tahun yang lalu.

P3RT3MPURAN-P3RT3MPURAN DAN FILEM LAIN

Dalam P3rt3mpuran Thermopylae, sepasukan kecil tentera Yunani yang diketuai oleh Raja Leonidas dari Sparta menahan gempuran pasukan tentera Parsi yang saiznya jauh lebih besar. Namun, mereka pada akhirnya tetap berjaya ditewaskan. Selepas menamatkan kempen ketenteraan di Yunani, Xerxes kembali ke Parsi dan menyelia sejumlah besar projek pembinaan di Susa dan Persepolis yang tergendala di zaman pemerintahan ayahandanya.

Pada tahun 465SM, Artabanus membvnuh Xerxes dengan bantuan seorang sida-sida yang bernama Aspamitres. Artabanus merupakan komander pengawal peribadi diraja dan pegawai yang paling berkuasa dalam istana Parsi.

Makam Naqsh-e Rustam, yang memiripi makam Darius I, dianggap sebagai makam Xerxes. Namun seiring peredaran masa, lahir banyak gambaran tentang Raja Xerxes. Mungkin gambaran yang paling masyhur muncul menerusi filem One Night with the King di mana watak Xerxes dilakonkan oleh Luke Goss. Xerxes juga tampil dalam filen tahun 2014 yang berjudul 300: Rise of an Empire. Filem digarap dengan berdasarkan pada dua buah p3rt3mpuran epik, iaitu P3rt3mpuran Artemisium dan P3rt3mpuran Salamis.

TERJEMAHAN:

Valdar Roric. (19 Jun 2016). Revealing the Real Prince of Persia and a King of Kings Who Inspired Modern Movies. Ancient Origins. https://www.ancient-origins.net/history-famous-people/revealing-real-prince-persia-and-king-kings-who-inspired-modern-movies-006124


Sumpahan Kubur Shakespeare Mendedahkan Sisi Gelap Inggeris

Sebut saja nama William Shakespeare, teringat pula puisi-puisi bosan kita belajar semasa di bangku sekolah dulu – dengan “Shall I Compare Thee To A Summer Day” bagai. Namun kita kena faham. Shakespeare ada pengaruh yang sangat besar sebenarnya. Beliau hasilkan banyak karya lain seperti Macbeth misalnya. Selain Macbeth, Shakespeare juga menghasilkan mahakarya terkenal seperti Romeo and Juliet, Julius Caesar dan Othello. Tetapi tidak ramai tahu, terdapat satu sumpahan yang diletakkan pada kuburnya di Gereja Holy Trinity di Stratford-upon-Avon.

Shakespeare dilaporkan mati pada 23 April 1616 semasa berusia 52 tahun. Kematian ini berlaku kira-kira sebulan selepas beliau memuktamadkan wasiat yang dibuatnya untuk isterinya Anne Hathaway (bukan pelakon Hollywood yang nama sama ya) dan anak-anak beliau. Sehingga hari ini, punca sebenar kematian beliau tidak diketahui.

Mungkin ada menganggap sumpahan ini sebagai satu fiksyen. Yalah, sasterawan Inggeris ini bukan sekali memperkenalkan cara kematian yang kreatif untuk semua watak drama ciptaannya. Tetapi melihat pesanan ini pada kuburnya, ia sesuatu yang patut dipandang serius. Mesej tersebut berbunyi:

“Good friend for Jesus sake forbeare, To dig the dust enclosed here. Blessed be the man that spares these stones, And cursed be he that moves my bones.” (Wahai teman, tahanlah diri. Daripada menggali apa yang ditutup. Rahmat buat orang yang tidak melakukannya. Dan jahanamlah buat orang yang mengalihkan tulangku.)

Jadi, siapa yang mengarahkan mesej tersebut ditulis pada kubur sasterawan Inggeris terkenal itu? Ramai sejarawan percaya ia dibuat atas arahan Shakespeare sendiri. Beliau sedia maklum pada ketika itu, bukan sedikit orang merompak kubur dengan tujuan mengalihkan mayat bagi tujuan perubatan, baja atau penyelidikan. Selain itu, sesetengah kubur turut digali semula bertujuan untuk memberi lebih banyak ruang untuk kubur baru.

Di sebalik pesanan menakutkan yang ditinggalkan pada kubur beliau, itu tidak menghalang perompak kubur daripada cuba menggali kuburnya. Dan itu membawa kepada satu kisah terkenal yang diterbitkan dalam majalah Argosy pada tahun 1879. Majalah tersebut mendakwa puluhan tahun sebelumnya, kubur Shakespeare telah digali oleh perompak kubur sebelum tengkorak beliau dicuri.

Selama bertahun-tahun, wujud perdebatan sama ada kisah ini benar atau tidak. Yalah, siapa yang gali perlu bersedia menerima bahana sumpah berkenaan. Bagi menjawab persoalan ini, sepasukan pengkaji arkeologi membuat imbasan radar penembusan tanah (GPR) pada kubur Shakespeare di Gereja Holy Trinity. Hasil imbasan mendedahkan sesuatu yang mengejutkan: tiada langsung tengkorak dalam kubur sasterawan Inggeris itu!

Pakar arkeologi yang mengetuai usaha tersebut, Kevin Colls menyifatkan imbasan itu menjawab persoalan yang timbul sejak beberapa abad sebelumnya. Beliau percaya tengkorak Shakespeare dicuri untuk tujuan kajian perubatan. Perkara sebegini bukan sesuatu yang baru dalam dunia perubatan di mana otak figura terkenal dikaji bagi mengetahui rahsia kehebatan mereka. Antara otak figura yang dikaji untuk tujuan penyelidikan ialah Albert Einstein.

Imbasan sama turut mematikan beberapa mitos yang menyelubungi kubur Shakespeare. Salah satu daripadanya ialah sasterawan Inggeris itu didakwa dikebumikan dalam keadaan berdiri seperti rakan dan penulis terkenal Ben Jonson yang dikebumikan di Westminster Abbey. Selain itu, Shakespeare juga dikatakan ditanam sedalam 17 kaki dengan kubur yang ada bukan kubur sebenar beliau. Sebaliknya, lokasi sebenar rangkanya terletak dalam satu ruang kubur khas untuk keluarga beliau.

Bagaimanapun, imbasan yang dibuat pasukan Colls mematikan terus semua dakwaan berkenaan. Shakespeare dikebumikan di Gereja Holy Trinity tanpa diletakkan dalam keranda dengan kain sahaja yang menutup tubuhnya. Selain itu, imbasan turut mendedahkan pencipta karya Taming of the Shrew itu dikebumikan secara normal pada kedalaman tiga kaki.

Tetapi apa cerita pula dengan tengkorak Shakespeare yang dikatakan hilang itu? Sesetengah pihak berpandangan lokasi sebenar tengkorak itu terletak di bilik bawah Gereja St. Leonard di Beoley, Worcestershire. Gereja tersebut terletak kira-kira 15 batu dari Gereja Holy Trinity. Tetapi apabila tengkorak tersebut diperiksa untuk analisis DNA dan pergigian, saintis mendapati tengkorak tersebut milik seorang wanita berusia 70-an yang tidak diketahui identitinya. Ini turut diperkukuhkan dengan penghasilan model imej wanita berkenaan.

Jadi, apa sebenarnya yang berlaku kepada tengkorak Shakespeare? Colls percaya tengkorak tersebut dicuri berdasarkan rekod sejarah England dan Eropah ketika itu. Tetapi bagi pihak Gereja Holy Trinity yang bertanggungjawab menjaga semua kubur di situ termasuk kubur Shakespeare, mereka percaya itu tidak berlaku disebabkan sumpahan yang diletakkan pada kuburnya itu.

Di sebalik wujud cadangan untuk kubur tersebut digali semula bagi tujuan saintifik, pihak gereja menolak cadangan tersebut. Ini kerana dengan membenarkan tindakan tersebut, ia mencabuli kesucian gereja dan kubur Shakespeare. Justeru, lebih molek bagi mereka untuk terus membiarkan misteri lokasi tengkorak Shakespeare kekal sebagai misteri…

RUJUKAN

Davidson, L. (2022, 25 Mei). The Strange Mystery of the Curse on Shakespeare’s Grave. HistoryHit.

Brown, M. (2016, 23 Mac). Shakespeare’s skull probably stolen by grave robbers, study finds. The Guardian.

Conradt, S. (2018, 5 Mei). The Curse on Shakespeare’s Grave. MentalFloss.


Seteruk Mana Letusan Gunung Berapi Pompeii?

Pada 79 Masihi, letusan gunung berapi Vesuvius tercetus. Letusan gunung berapi itu meliputi keseluruhan kota Pompeii dan bandar sekitarnya, Herculaneum dengan abu panas dan memelihara jasad orang terbunuh mengikut kedudukan mereka sebagai tatapan generasi hari ini. Tetapi ia sama sekali tidak memperlihatkan kekuatan sebenar letusan Gunung Vesuvius.

Mengikut catatan sejarawan Rom, Pliny the Younger, asap yang keluar dari letusan pada waktu tengah hari ibarat payung yang menukar suasana di Pompeii seperti malam hari. Dalam tempoh dua hari, tenaga termal yang dilepaskan Vesuvius 100,000 kali ganda lebih kuat daripada bom atom yang digugurkan di Hiroshima dan Nagasaki pada akhir Perang Dunia Kedua (WWII).

Dengan kekuatan sebegini, ini menjelaskan mengapa saintis merasakan ramai mangsa Pompeii mati bukan akibat terhidu abu letusan tetapi akibat haba yang dibawa awan piroklas. Ini berdasarkan penemuan ratusan rangka individu yang ditemui di kawasan perlindungan berhampiran gigi air Herculaneum.

Mereka terkejut mengapa terdapat sisa merah dan hitam pada rangka-rangka yang ditemui. Kebiasaannya, ini merupakan petanda kadar kepekatan besi yang tinggi. Ia hanya boleh terjadi akibat dua sebab iaitu objek besi didedahkan kepada haba tinggi dan darah menggelegak.

Bagi tengkorak meletup pula, ini dapat dilihat menerusi kesan haba pada rangka. Kebanyakan bahagian atas tengkorak menunjukkan ia meletup ke arah luar dan mempunyai sisa abu. Saintis percaya tengkorak meletup berlaku selepas ia didedahkan kepada suhu haba sekitar 400 hingga 900 darjah Celsius. Suhu haba yang tinggi mendidihkan cecair dalam kepala mangsa lalu mengakibatkan ia meletup dan menukar otak mereka kepada abu.

Tetapi sekurang-kurangnya kematian penduduk di Herculaneum berlaku dengan cepat. Berbeza pula di Pompeii, kebanyakan penduduknya mati akibat kejutan haba dengan suhu sekitar 200 hingga 250 darjah Celsius. Kejutan haba ini mengakibatkan fiber otot mangsa-mangsa yang terbunuh di Pompeii mengecut.

Mungkin ada berpandangan bahaya letusan gunung berapi hanya berkisar tentang lava sahaja. Hakikatnya, awan piroklas jauh lebih merbahaya daripada lava kerana ia bergerak melebihi 450 batu sejam dan boleh mencecah suhu 1,800 darjah Fahrenheit.

Bagi pengkaji Roberto Isaia dari Institut Kebangsaan Geofizik dan Volkanologi (INGV), tempoh 15 minit terawal selepas letusan boleh dianggap sebagai tempoh semua penduduk Pompeii mati. Ini kerana mereka tidak pernah menjangka akan ditimpa peristiwa sebegitu rupa.

Tambah Isaia lagi, mereka sudah biasa dengan fenomena gempa bumi sekitar wilayah berkenaan tetapi bukan letusan gunung berapi. Apabila itu berlaku, mereka tidak dapat melarikan diri dengan pantas dan tertimbus di bawah timbunan abu gunung berapi setinggi 30 kaki. Jika mereka dapat keluar dari kediaman mereka sekalipun, peluang untuk hidup amat tipis.

Komuniti arkeologi percaya daripada 20,000 populasi Pompeii dan Herculaneum, 2,000 penduduk dua kota berkenaan terbunuh dalam insiden letusan Vesuvius pada 79 Masihi. Mana-mana penduduk yang terselamat memilih berhijrah ke sepanjang pantai selatan Itali untuk membina kehidupan baru. Malah, ada juga yang memilih pasangan hidup dalam kalangan mereka yang terselamat sebagai manifestasi kebangkitan mereka daripada musibah berkenaan.

Selepas letusan pada 79 Masihi, Pompeii dilupakan dunia selama 1,700 tahun. Ia mula menggamit perhatian dunia selepas ia ditemui semula oleh sekumpulan jurutera Sepanyol pada abad ke-18. Hari ini, ia merupakan antara destinasi pelancongan popular di Itali dan menarik kehadiran lebih sejuta pelancong setiap tahun.

Terletak di pantai barat Itali, Vesuvius merupakan satu-satunya gunung berapi aktif yang wujud di tanah besar Eropah. Tetapi besarnya impak termal yang dilepaskan Vesuvius merupakan satu amaran tentang bahaya yang menanti Naples, sebuah bandaraya yang terletak lapan batu dari gunung berkenaan. Ketika ini, Naples mempunyai populasi sekitar tiga juta orang.

Dengan gunung berapi ini diketahui meletus setiap 2,000 tahun, impaknya ke atas populasi hari ini dijangka lebih dahsyat daripada apa yang berlaku 2,000 tahun sebelumnya. Perkara ini menjadi sebab kajian baru berkenaan letusan Vesuvius pada 79 Masihi dibuat. Ini bagi memastikan aspek-aspek letusan termasuk awan piroklas diambil kira bagi menyelamatkan populasi awam sekiranya Vesuvius meletus lagi.

RUJUKAN

Avery, D. (2021, 22 Mac). All life in Pompeii was wiped out in just 15 MINUTES of the catastrophic volcano eruption that suffocated thousands in the Roman city 2,000 years ago, study finds. Daily Mail.

Tondo, L. (2021, 22 Mac). Vesuvius killed people of Pompeii in 15 minutes, study suggests. The Guardian.

Daley, J. (2018, 10 Oktober). Mount Vesuvius Boiled Its Victims’ Blood and Caused Their Skulls to Explode. Smithsonian Magazine.